Lelaki dipenjara sebulan, didenda RM6,000 curi baju Melayu

KUALA LUMPUR: Seorang lelaki dijatuhi hukuman penjara sebulan dan didenda RM6,000 oleh Mahkamah Majistret di sini kerana mencuri lima pasang baju Melayu bernilai RM1,930, minggu lepas.

Majistret Nurul Izzah Shaharuddin menjatuhkan hukuman itu terhadap Saipullizan Mohd Yusop, 54, selepas dia mengaku bersalah mencuri baju Melayu jenama Pasha milik Kedai Haute & Gold Trendstop di ruang legar aras bawah, pusat beli-belah Avenue K, Jalan Ampang, di sini, antara 1 tengah hari dan 7 malam, 9 hingga 10 April lepas.

Kesalahan itu didakwa mengikut Seksyen 380 Kanun Keseksaan yang membawa hukuman penjara maksimum 10 tahun dan boleh juga dikenakan denda dan bagi kesalahan kedua dan seterusnya, hendaklah diseksa dengan penjara atau sebat.

Mahkamah memerintahkan tertuduh yang tidak bekerja menjalani hukuman penjara itu bermula dari tarikh tangkap pada 10 April lalu dan dipenjara sebulan lagi sekiranya gagal membayar denda.

Mengikut fakta kes, pada 9 April jam 1 tengah hari tertuduh pergi ke kawasan reruai di tempat kejadian dan telah mengambil tiga pasang baju Melayu dari rak jualan kemudian memasukkannya ke dalam beg plastik sebelum melarikan diri tanpa membuat sebarang bayaran ke atas baju tersebut.

Tertuduh kemudian menjual tiga pasang baju tersebut dan hasil jualan digunakan untuk membeli makanan dan bekalan dadah.

Keesokan harinya, pada 10 April jam 5.20 petang, tertuduh sekali lagi pergi ke reruai baju tersebut dan mengambil dua pasang baju Melayu menggunakan cara sama untuk dijual dan jam 7 malam pada hari sama, dia sekali lagi cuba mencuri baju Melayu di reruai sama namun berjaya ditangkap sebelum diserahkan kepada pihak polis untuk tindakan lanjut.

Timbalan Pendakwa Raya Nur Diana Mohamad Saad memohon hukuman berat berbentuk pengajaran dan pencegahan terhadap tertuduh mengambil kira faktor kerugian dialami oleh pengadu (peniaga).

“Saya percaya tertuduh tidak menunjukkan tanda keinsafan kerana dia pergi ke tempat sama untuk mencuri sebanyak tiga kali sebelum berjaya ditangkap. Tertuduh juga bukanlah pesalah kali pertama kerana sebelum ini dia pernah dijatuhi hukuman atas kesalahan sama sebanyak dua kali pada 2017 dan 2014.

“Mohon mahkamah mempertimbangkan juga hukuman sebatan agar tertuduh tidak mengulangi kesalahan sama di masa akan datang,” kata Nur Diana.

Peguam Nicholas Cheoh, yang mewakili Saipullizan memohon hukuman penjara minimum atas alasan anak guamnya menanggung isteri dan seorang anak selain pengakuan salahnya telah menjimatkan kos dan masa mahkamah. – BERNAMA


LCS: Mindef puas hati status terkini pembinaan, yakin kapal pertama siap 2024

LUMUT: Kementerian Pertahanan berpuas hati dengan status terkini proses pembinaan kapal tempur pesisir (LCS) termasuk sebuah daripada enam kapal yang diyakini siap pada tahun hadapan, kata menterinya, Datuk Seri Mohamad Hasan.

Menurut Mohamad, hasil lawatan beliau ke Pangkalan Tentera Laut Diraja Malaysia (TLDM) hari ini mendapati pembinaan kapal-kapal tersebut menepati masa ditetapkan secara berperingkat mengikut kesesuaian masing-masing.

“Untuk kapal pertama, ia telah 70 peratus (siap). Tinggal satu blok sahaja yang perlu dilengkapkan, ia tidak ambil masa. Bahagian enjin, baling-baling, kotak gear telah dimasukkan, tinggal peralatan elektrik dan kemudiannya senjata.

“Saya yakin, kapal pertama ini akan siap pada 2024 sebelum ujian di peringkat pelayaran di laut dan kemudiannya ditauliahkan,” katanya pada sidang media selepas lawatannya hari ini.

Mohamad sebelum ini dilapor berkata, kerajaan akan meneruskan projek pembinaan LCS sebagai sebahagian daripada pengukuhan pertahanan negara dan tentera laut dengan usaha itu turut membabitkan Kementerian Kewangan, Kementerian Ekonomi dan Lembaga Tabung Angkatan Tentera (LTAT) bagi merealisasikan penyiapan aset ketenteraan berkenaan.

Dilapor, Kementerian Pertahanan juga sudah berunding untuk membawa kertas projek itu untuk terus berjumpa dengan Kementerian Ekonomi dan Kementerian Kewangan untuk menerangkan perkara yang sebenarnya.

Media sebelum ini melaporkan, Jawatankuasa Kira-kira Wang Negara (PAC) menyatakan kerajaan membayar RM6.083 bilion untuk lima LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.

Laporan dikeluarkan pada 4 Ogos lepas itu turut menyenaraikan sembilan rumusan sebagai punca kepincangan projek pembinaan enam LCS bagi kegunaan TLDM bernilai RM9 bilion.

Pada 2 Oktober lepas, bekas Menteri Pertahanan, Datuk Seri Hishammuddin Hussein, dilaporkan berkata, pembinaan LCS akan disambung semula selepas semua rundingan dan setiap perjanjian dalam fasa mobilisasi dimuktamadkan pada penghujung Disember tahun lepas.

Ditanya mengenai status kapal lain, Mohamad berkata, ia sudah mencapai tahap antara 22 hingga 48 peratus siap mengikut kesesuaian masing-masing dari segi pemasangan peralatan elektrik, elektronik, persenjataan dan beberapa perkara teknikal lain.

“Saya dimaklumkan, kapal-kapal lain mengambil masa dua hingga tiga tahun untuk disiapkan. Ada yang perlu diperiksa dari segi bocor, artileri dan ECU (unit kawalan elektronik). Harapan kita agar semua masalah sebelum ini selesai. Ini termasuk isu dengan orang tengah yang kini di peringkat akhir untuk diselesaikan iaitu selepas ini kita akan terus berurusan dengan vendor sahaja.

“Ada juga yang bertanya kenapa teruskan projek LCS ini (dalam status ketidaktentuan ekonomi negara), jawapan saya mudah iaitu hal kedaulatan dan pertahanan negara tidak boleh dikompromi. Anda boleh katakan apa sahaja yang anda suka namun MINDEF (Kementerian Pertahanan) tetap fokus dalam hal ini,” katanya.

Mohamad yang turut melawat perumahan anggota Angkatan Tentera Malaysia (ATM) di situ termasuk untuk TLDM dan kakitangan awam berkata perumahan berkenaan akan ditambah baik secara berperingkat.

“Dijangkakan kesemua 39 blok perumahan ini akan ditambah baik untuk manfaat kira-kira 25,000 orang ini. Saya minta hal ehwal anggota ini turut diberi keutamaan,” katanya.

Program hari ini turut dihadiri Panglima Tentera Laut Laksamana Tan Sri Mohd Reza Mohd Sany, Ketua Setiausaha Kementerian Pertahanan Datuk Seri Muez Abd Aziz dan Panglima Udara Markas Udara TLDM Laksamana Pertama Ahmad Shafirudin Abu Bakar. – BERNAMA


Tiga maut, tiga cedera kemalangan di Sitiawan

IPOH: Tiga maut manakala tiga lagi cedera dalam kemalangan membabitkan sebuah kereta dan sebuah kenderaan utiliti sukan (SUV) di Jambatan Permaisuri Bainun, Sitiawan, di sini malam tadi.

Jurucakap Balai Bomba dan Penyelamat Sitiawan berkata mangsa yang meninggal dunia merupakan pasangan suami isteri dan seorang kanak-kanak lelaki yang menaiki kereta jenis Proton Saga.

Beliau berkata dua lagi kanak-kanak lelaki dan perempuan dalam kenderaan yang sama serta pemandu kenderaan SUV jenis Chevrolet mengalami kecederaan.

“Kita terima panggilan kecemasan pada 11.13 malam sebelum bergegas ke lokasi kejadian dan mendapati kenderaan jenis Chevrolet telah terbakar 80 peratus.

“Tiga orang disahkan meninggal dunia di tempat kejadian, manakala mangsa yang cedera diberikan rawatan awal dan tiada mangsa yang tersepit,” katanya dalam kenyataan hari ini.

Menurutnya kesemua mangsa yang maut diserahkan kepada pihak polis manakala yang cedera dibawa ke hospital oleh pihak Kementerian Kesihatan (KKM) untuk tindakan selanjutnya.

Sementara itu, Ketua Polis Daerah Manjung ACP Nor Omar Sappi memberitahu Bernama, identiti kesemua yang terlibat dalam kemalangan itu akan dimaklumkan kemudian. – BERNAMA


Wawa Zainal ajak orang ramai sertai ‘Wawa Warriors’

USAHAWAN jelita, Wawa Zainal mengajak orang ramai untuk menyertai ‘Wawa Warriors’ iaitu reseller bagi produk keluaran Wawa Cosmetics.

Katanya, banyak manfaat bakal diperolehi selaku Usahawan WAWA termasuklah  mendapat sokongan penuh daripada pihak HQ dari segi pemasaran dan strategi termasuk peluang melancong ke luar negara.

“Kami akan membantu anda dalam memahami pasaran dan bagaimana untuk mempromosikan produk kami secara berkesan.

“Produk-produk WAWA sangat mudah untuk dijual, dan mendapat permintaan yang tinggi. Selain mudah mendapat pelanggan, kami akan pastikan sesiapa yang menyertai akan memperolehi pendapatan tinggi,” kata Wawa seperti dilapor Astro Awani.

Tambah Wawa, bahan pemasaran turut akan disediakan pihaknya melalui saluran Telegram khas bagi mereka yang berminat menjadi usahawan.

“Kami juga akan bekerjasama dengan anda dalam merancang strategi pemasaran yang efektif.

“Kejayaan anda adalah kejayaan kami, jadi kami akan berusaha bersama-sama untuk mencapai matlamat anda,” ujarnya.

Pada masa sama, Usahawan WAWA turut berpeluang untuk melancong ke luar negara.

“Ada peluang melancong luar negara kerana kami berdua (termasuk suami, Aeril Zafrel) ni suka travel! (dengan terma dan syarat) Anda juga akan bergabung dengan komuniti “Wawa Warriors” yang dipimpin oleh ketua yang terlatih dan sentiasa memberikan sokongan positif,” maklumnya.

Author

Diyana Rahip

View all posts

View all posts


Isu doktor kontrak: Kerajaan pastikan penyelesaian menang-menang – Ahmad Zahid

KUALA LUMPUR: Kerajaan akan memastikan situasi menang-menang dicapai supaya tiada pihak yang berasa rugi atau tersingkir dalam penyelesaian isu perjawatan doktor kontrak, kata Timbalan Perdana Menteri, Datuk Seri Dr Ahmad Zahid Hamidi.

Ahmad Zahid yang juga pengerusi Jawatankuasa Peringkat Tertinggi bagi menyelesaikan isu itu berkata, pihaknya akan membentangkannya perincian mengenai perkara berkenaan kepada Perdana Menteri, Datuk Seri Anwar Ibrahim dalam masa terdekat.

“Bagi kita, menyantuni doktor kontrak yang pada hemat saya harus dibela harus mengikut tatacara dan skim perkhidmatan kerajaan.

“Tidak ada masalah yang kita tidak boleh bincang dan selesaikan. Saya tahu masalah ini masalah lama tetapi saya yakin ianya boleh diselesaikan,” katanya kepada pemberita ketika ditemui di Majlis Santunan Kasih Ramadan 2023 di Projek Perumahan Rakyat Seri Semarak, di sini pada Ahad.

Ahmad Zahid yang juga Menteri Kemajuan Desa dan Wilayah berkata, jawatankuasa khas itu yang melibatkan Kementerian Kesihatan, Jabatan Perkhidmatan Awam dan Suruhanjaya Perkhidmatan Awam  membincangkan beberapa cadangan termasuk pemberian perjawatan tetap kepada doktor kontrak.

“Beberapa syarat skim baharu akan dibincangkan, jadi saya harap mereka (doktor kontrak) memberi peluang kepada saya yang diberi kepercayaan sebagai pengerusi jawatankuasa untuk menyelesaikannya,” katanya.

Sebelum ini, sekumpulan doktor kontrak dilaporkan akan melancarkan mogok di seluruh negara mulai Isnin sehingga Rabu ini sebagai memprotes isu perjawatan mereka yang masih tergantung.- BERNAMA


Piala Malaysia: Rekod tanpa kalah Selangor FC gusarkan TFC

KUALA NERUS: Pengendali Terengganu FC (TFC), Nafuzi Zain mengakui rekod tujuh perlawanan tanpa kalah Selangor FC di bawah bimbingan bekas ketua jurulatih kebangsaan, Tan Cheng Hoe menjadi cabaran getir buat skuad Penyu.

Justeru beliau dengan tegas mengingatkan pemain supaya kekal fokus dan berusaha lebih keras ketika berkunjung ke Stadium Majlis Bandaraya Petaling Jaya (MBPJ) untuk perlawanan separuh akhir pertama Piala Malaysia, malam esok.

Menurutnya, skuad The Red Giants di bawah kendalian Cheng Hoe telah menunjukkan peningkatan mengagumkan dengan corak permainan lebih tersusun dan meyakinkan yang pastinya menggerunkan pihak lawan.

“TFC perlu betul-betul bersedia kerana semestinya kita menjangkakan cabaran yang sengit daripada Selangor di bawah bimbingan Tan Cheng Hoe.

“Dengan kualiti pemain yang ada terutama di bahagian sayap, sudah pasti bukan mudah untuk TFC mengekalkan momentum kemenangan lebih-lebih lagi di hadapan penyokong lawan,” katanya ketika ditemui pada sesi latihan di Kompleks Sukan Gong Badak di sini, petang semalam.

Selain itu Nafuzi turut mengingatkan anak buahnya supaya mendapatkan rehat yang cukup bagi memastikan tahap kecergasan fizikal dan mental berada di tahap terbaik pada perlawanan yang sangat penting itu.

Beliau tidak menafikan jadual Piala Malaysia yang padat menyebabkan pemain sering diburu masalah kecergasan, sekali gus menjejaskan prestasi ketika beraksi di atas padang.

“Tiada isu kecederaan pemain, tetapi mungkin ada masalah kecergasan kerana jadual Piala Malaysia yang agak padat dari satu perlawanan ke perlawanan lain.

“Tetapi saya percaya pemain tahu menjaga diri, kita pernah melalui situasi serupa ketika saingan Liga Super dan ia bukan halangan untuk kita berjaya,” katanya yang masih belum memutuskan skuad kesebelasan utama malam esok.

Sepanjang penganjuran Piala Malaysia, Skuad Penyu hanya pernah sekali menjulang trofi Piala Malaysia iaitu pada 2001 manakala Selangor menjadi pasukan paling banyak mencipta kemenangan iaitu 33 kejuaraan dengan kali terakhir pada 2015. – BERNAMA


Netflix naikkan harga langganan bulanan di tiga negara

APLIKASI streaming popular, Netflix mengumumkan kenaikkan harga bagi beberapa pelan langganan bulanan yang ditawarnya mulai Khamis.

Bagaimanapun, setakat ini harga baharu itu hanya memberi kesan kepada pelanggan di tiga buah negara iaitu di Amerika Syarikat, UK dan Perancis.

Menurut laporan dikeluarkan Netflix, kenaikan harga itu membabitkan dua jenis pelan iaitu pelan Basic dan Premium manakala pelan dengan sokongan iklan dan Standard kekal.

Kali terakhir Netflix menaikkan harga langganan di tiga negara itu adalah pada tahun 2022.

Lapor Amanz, sehingga kini jangkaan sama ada Netflix akan turut meningkatkan harga langganan di pasaran lain termasuk Malaysia masih belum diketahui.

Difahamkan, tahun ini Netflix telah mengurangkan harga langganan pelan Basic di Malaysia dengan kadar dari RM35 ke RM28.

Netflix mencatatkan peningkatan lebih 8 juta pelanggan baharu pada suku yang lalu dan kini syarikat itu mempunyai 247 juta pelanggan bulanan aktif.

Author

Diyana Rahip

View all posts

View all posts


Malaysia, AS akan terus pererat kerjasama untuk kemakmuran ekonomi, keselamatan

Perdana Menteri Datuk Seri Ismail Sabri Yaakob dan Speaker Dewan Perwakilan AS, Nancy Pelosi berkata demikian pada majlis jamuan tengah hari sempena meraikan Pelosi yang dalam rangka lawatan rasmi ke Malaysia di sini, Selasa.

Pelosi dan delegasi kongresnya tiba di Malaysia pada Selasa sebagai sebahagian daripada lawatan rasmi ke empat negara Asia.

Ismail Sabri dalam ucapan alu-aluannya berkata kedua-dua pihak mempunyai hubungan yang baik dan menjadi rakan kongsi penting dalam pelbagai bidang termasuk ekonomi, pelaburan, kesihatan dan pertahanan.

Perdana menteri berkata perkongsian itu terus diperkukuhkan lagi dan semakin erat susulan Sidang Kemuncak Khas ASEAN-AS yang diadakan di Washington D.C dari 12 hingga 13 Mei baru-baru ini, sekali gus menjadikan ASEAN semakin dekat dengan AS.

Perkongsian itu terus diperkukuhkan menerusi kerjasama diplomasi vaksin menyaksikan AS telah menyumbangkan satu juta dos vaksin Pfizer-BioNTech COVID-19 kepada Malaysia untuk membantu negara memerangi wabak itu.

Selain itu menerusi kerjasama pertahanan, AS telah memberi pelbagai bantuan setakat ini, termasuk geran bernilai US$200 juta, katanya.

“Seperti kita tahu, Malaysia dan AS mempunyai hubungan baik dan merupakan rakan kongsi yang penting dalam semua bidang. Dalam bidang ekonomi dari segi pelaburan AS merupakan pelabur terbesar dalam negara,” katanya ketika berucap menggunakan bahasa Melayu.

Turut hadir pada majlis itu ialah Menteri Kanan Pertahanan Datuk Seri Hishammuddin Tun Hussein dan Menteri Luar Datuk Seri Saifuddin Abdullah.

Perdana menteri turut mengucapkan terima kasih kepada Pelosi dan delegasinya atas lawatan sulungnya ke Malaysia dalam usaha untuk mengukuhkan lagi hubungan dua hala antara kedua-dua negara.

Dalam hantaran Facebook selepas pertemuan itu, Ismail Sabri berkata beliau telah menyatakan komitmen berterusan Malaysia dalam menangani isu pemerdagangan orang dan penyeludupan migran di Malaysia.

“Saya telah meminta Amerika Syarikat supaya menilai semula penarafan Tier 3 kepada Malaysia dalam Laporan Pemerdagangan Manusia  (Trafficking In Person) yang dikeluarkan oleh negara itu,” katanya.

Mengenai situasi di Myanmar, katanya beliau telah menggesa Amerika Syarikat supaya memainkan peranan yang lebih penting untuk mencapai penyelesaian  terbaik terhadap krisis itu termasuk membantu penyelesaian isu Rohingya.

Sementara itu, Pelosi berkata beliau dan delegasinya bersedia untuk mempelajari lebih banyak daripada Malaysia dan bekerjasama rapat dari segi keselamatan dan kemakmuran ekonomi.

“Malaysia sangat penting. Kami telah menjalin hubungan lebih 60 tahun antara AS dan Malaysia. Kami menghargai hubungan itu,” katanya.

Kuala Lumpur adalah persinggahan kedua Pelosi selepas melawat Singapura pada Isnin sebelum ke Korea Selatan dan Jepun. Lawatan beliau menjadi tumpuan banyak pihak yang menantikan sama ada Taiwan turut berada dalam jadual lawatannya.

Kementerian Luar China sebelum ini menyatakan jika Pelosi melawat Taiwan, Beijing akan mengambil langkah tegas untuk melindungi kedaulatan dan integriti wilayahnya, dan AS perlu memikul tanggungjawab sepenuhnya ke atas semua kesan yang timbul daripada lawatan itu.

Selain itu, Pelosi turut mengadakan kunjungan hormat ke atas Speaker Dewan Rakyat Tan Sri Azhar Azizan Harun di bangunan Parlimen.

AS menjalin hubungan diplomatik dengan Malaysia pada 1957 berikutan kemerdekaan Malaya daripada Britain.

Negara itu juga menjadi rakan perdagangan global ketiga terbesar Malaysia dan destinasi eksport, manakala Malaysia pula rakan dagang ke-17 terbesar AS.

Di sebalik cabaran dan ketidaktentuan ekonomi global akibat penularan COVID-19, jumlah dagangan antara kedua-dua negara meningkat sebanyak 21.4 peratus tahun ke tahun kepada RM217.10 bilion (US$52.37 bilion) pada 2021. – BERNAMA


Operasi LRT di enam stesen laluan Ampang/Sri Petaling diberhentikan mulai Ahad ini

KUALA LUMPUR: Operasi perkhidmatan Transit Aliran Ringan (LRT) di enam stesen LRT laluan Ampang/Sri Petaling, melibatkan stesen Bandaraya, Sultan Ismail, PWTC, Titiwangsa, Sentul dan Sentul Timur, akan diberhentikan bermula 2 April ini.

Rapid Rail Sdn Bhd dalam kenyataan hari ini, memaklumkan ia dihentikan kerana tren digunakan untuk perkhidmatan di antara stesen Bandaraya ke stesen Sentul Timur, tidak dapat lagi memenuhi kriteria pengoperasian yang ditetapkan dan terpaksa dikeluarkan perkhidmatan atas faktor keselamatan.

“Ia susulan daripada kejadian kerosakan struktur dan landasan berhampiran stesen LRT Bandaraya, yang menyebabkan tren tidak dapat kembali ke Depoh LRT di Ampang untuk menjalani kerja-kerja penyelenggaraan sejak 27 Jan lepas.

“Bagi menampung keperluan dan melancarkan perjalanan penumpang yang terjejas, pihak Rapid Rail akan menyediakan perkhidmatan bas ekspres percuma LRT 13 dan LRT 14 bermula Ahad ini, sebagai tambahan kepada perkhidmatan bas LRT 11 sedia ada,” menurut kenyataan itu.

Kenyataan itu memaklumkan kesemua perkhidmatan bas itu akan beroperasi melibatkan 40 buah dan kekerapan antara 10 dan 15 minit pada waktu puncak, bergantung kepada keadaan trafik semasa.

Di samping itu, Rapid Rail Sdn Bhd turut memaklumkan bermula 2 April ini juga, perkhidmatan bas LRT 9 dan bas LRT 10 akan ditamatkan.

“Bagi melancarkan perjalanan, semua perkhidmatan bas ini akan menggunakan laluan bas khas yang disediakan.

“Rapid Rail memohon maaf di atas segala kesulitan yang dihadapi oleh penumpang. Kami berterima kasih dan menghargai kesabaran penumpang,” menurut kenyataan Rapid Rail itu. – BERNAMA


Gangguan bekalan air di Gombak, KL, pulih 59 peratus

KUALA LUMPUR: Pemulihan bekalan air di kawasan terjejas susulan insiden paip pecah di Bukit Indah Industrial Park, Sungai Buloh telah mencapai 59 peratus setakat 7 pagi ini, menurut Pengurusan Air Selangor Sdn Bhd (Air Selangor).

Air Selangor dalam kenyataan hari ini memaklumkan, 51 daripada 83 kawasan yang terjejas di Gombak dan Kuala Lumpur telah pulih, manakala bekalan air di 32 kawasan lagi dijangka pulih 9 malam ini.

“Tempoh masa pemulihan bekalan air adalah berbeza dari satu kawasan ke kawasan lain bergantung kepada lokasi dan jarak premis pengguna,” menurut kenyataan itu.

Air Selangor turut menyarankan pengguna yang telah dan akan mendapat bekalan air untuk membiarkan air daripada pili mengalir sehingga jernih sebelum digunakan untuk kegunaan harian, selain menggunakan air secara berhemah.

“Pengguna juga boleh mendapatkan maklumat berhubung gangguan bekalan air berjadual ini dari semasa ke semasa menerusi saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Air Selangor di talian 15300.

“Sebarang pertanyaan dan aduan boleh diajukan di Help Centre di laman sesawang www.airselangor.com dan aplikasi Air Selangor,” menurut kenyataan itu.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


SPR mesyuarat Jumaat ini bincang tarikh penting urusan PRU15 Parlimen Padang Serai

KUALA LUMPUR: Suruhanjaya Pilihan Raya Malaysia (SPR) akan mengadakan Mesyuarat Khas pada Jumaat ini (18 Nov) bagi membincangkan penetapan tarikh-tarikh penting untuk urusan Pilihan Raya Umum ke-15 (PRU15) Parlimen Padang Serai.

Setiausaha SPR, Datuk Ikmalrudin Ishak berkata, ini susulan kematian calon Pakatan Harapan (PH) bagi kerusi berkenaan M. Karupaiya hari ini.

Menurutnya satu kenyataan media akan dikeluarkan selepas mesyuarat itu.

“SPR telah menerima Writ Pilihan Raya yang dipulangkan oleh Pegawai Pengurus Bahagian Pilihan Raya berkenaan menyatakan fakta berkaitan kematian calon,” katanya dalam kenyataan hari ini.

SPR juga mengucapkan takziah kepada keluarga mendiang dan berharap semoga keluarganya tabah menghadapi kehilangan mendiang.

Karupaiya, 69, yang merupakan penyandang kerusi Parlimen Padang Serai meninggal dunia hari ini dan perkara itu disahkan Ketua Setiausaha PH Datuk Seri Saifuddin Nasution Ismail.

Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivaraajh (Barisan Nasional), Mohd Bakhri Hashim (Warisan), Datuk Azman Nasrudin (Perikatan Nasional) dan calon Bebas Sreanandha Rao pada PRU15, Sabtu ini. – BERNAMA


Abang bengang adik umum pertunangan pada majlis kahwinnya, esoknya terus kena pecat

SEORANG lelaki memutuskan untuk memecat adiknya selepas dia mencuri tumpuan majlis pada hari perkahwinannya.

Seorang pengguna Reddit (Redditor) bernama Daquiii pergi ke forum popular platform media sosial yang dipanggil “Am I the A**hole” untuk berkongsi kisah majlis perkahwinannya dan bertanya kepada rakan pengguna internet sama ada tindak balasnya terhadap tindakan adiknya itu sesuai.

Walaupun memegang peranan penting semasa majlis perkahwinan, adik kepada Redditor itu membuat kesilapan besar pada majlis perkahwinan tersebut, menurut pengguna media sosial itu.

Pengantin baharu itu menulis: “Pada majlis perkahwinan saya, di mana dia adalah pengapit lelaki, dia memutuskan untuk memberi kami semua kejutan besar dalam ucapan dengan melamar teman wanitanya.

“Saya dan isteri saya terkejut. Kami berdua rasa seperti dia mencuri tumpuan daripada kami. Semua orang dalam keluarga kami sangat teruja dan terus mengambil gambar dengannya, melihat cincin, dan sebagainya.”

Keesokan harinya, raja sehari itu memutuskan untuk mengambil tindakan terhadap adiknya, dalam satu langkah yang terbukti kontroversi dalam kalangan Redditors lain.

Dia berkata: “Saya memutuskan untuk memecatnya keesokan harinya. Dia masih tidak faham mengapa.

“Dia mendakwa saya mementingkan diri sendiri dan tidak rasional, dan ibu bapa kami juga bersetuju. Mereka mengatakan bahawa ‘perniagaan perlu berasingan daripada kehidupan peribadi kami’, tetapi saya tidak boleh biarkan apa yang dia dah lakukan dan bagaimana dia merosakkan hari bahagia kami.”

Adiknya itu akan dipecat, kata Redditor itu, sebelum menambah: “Dia masih adik saya, dan saya tidak akan biarkan dia hilang tempat tinggal kerana ini. Tetapi sebagai perniagaan kecil saya tidak dapat membayangkan melihatnya setiap hari di tempat kerja. Sekurang-kurangnya bukan sekarang.”

Dalam ulasan untuk menjelaskan lagi kedudukannya, Redditor itu menambah dia tidak akan bercakap buruk tentang adiknya jika bakal majikan meminta rujukannya, dan hanya akan berpegang pada prestasi kerjanya.

Si suami itu menambah: “Tetapi apa yang dia lakukan menunjukkan kepada saya bahawa dia kurang matang dan menyebabkan saya kurang percaya kepadanya. Ia bukanlah kualiti yang baik untuk seorang pekerja. Saya faham ia adalah ‘di luar masa’, tetapi anda tidak boleh menghina bos anda di luar masa dan mengharapkan tiada apa-apa akan berlaku.”

Ada juga yang berpendapat bahawa majlis perkahwinan tidak semestinya perlu tertumpu sepenuhnya kepada pasangan yang berkahwin, dan tumpuan boleh dikongsi.

Seorang Redditor yang menyokong penulis asal berkata: “Jika seseorang memalukan atau menyinggung perasaan/tidak menghormati bos mereka ada kemungkinan besar mereka tidak lagi akan bekerja untuk syarikat itu. Apa yang dilakukan oleh adik anda menyinggung perasaan anda dan isteri anda kerana ia adalah majlis perkahwinan anda.”

Sebaliknya, seorang pengulas lain berkata: “Adik kamu adalah seorang *** kerana melakukan perkara itu tanpa meminta kebenaran kamu. Memecatnya pula adalah tindakan keterlaluan yang tidak wajar.” – Express

Author

Taufik Asmady Abdul Aziz

View all posts

View all posts


Pemandu maut selepas terjun keluar dari lori terbabas

GUA MUSANG: Seorang lelaki maut akibat cedera di bahagian kepala selepas terjun keluar dari lori yang dipandunya ketika sedang terbabas di Kilometer 56 Jalan Gua Musang-Lojing, di sini malam tadi.

Mangsa dikenali sebagai Badrul Hisham Kamaruddin, 24, berasal dari Machang.

Ketua Polis Daerah Gua Musang, Supt Sik Choon Foo berkata, kejadian berlaku kira-kira 9.15 malam ketika mangsa memandu lori yang membawa muatan buah sawit.

“Apabila sampai di tempat kejadian, kenderaan yang dipandu dipercayai hilang kawalan semasa menuruni bukit.

“Mangsa yang dikatakan cuba menyelamatkan diri dengan melompat keluar dari kenderaan terbabit dipercayai telah terhentak kepala pada permukaan jalan dan mengalami kecederaan parah,” katanya dalam kenyataan, hari ini.

Sik berkata mangsa disahkan meninggal dunia di tempat kejadian dan jenazah telah dibawa ke Jabatan Forensik Hospital Gua Musang untuk proses bedah siasat.

“Kes disiasat di bawah Seksyen 41 (1) Akta Pengangkutan Jalan (APJ) 1987. Siasatan lanjut masih dijalankan,” katanya. – BERNAMA


Lelaki maut dihempap kereta sendiri di Putrajaya

PUTRAJAYA: Malang tidak berbau. Seorang pemandu e-hailing maut dihempap kereta miliknya ketika sedang melakukan kerja-kerja pembaikan di parkir kawasan perumahan di Presint 5, di sini pada Jumaat.

Ketua Polis Daerah Putrajaya  ACP A.Asmadi Abdul Aziz berkata, Mohammad Azim Mohamad Sanusi, 29, sedang menukar minyak hitam dan membaiki brek tayar hadapan di sebelah kanan kereta Perodua Bezza miliknya sebelum dihempap kenderaan itu dalam kejadian kira-kira 12 tengah hari itu.

“Mangsa maut di tempat kejadian,” katanya ketika dihubungi hari ini, serta menambah pemeriksaan ke atas tubuh badan mangsa mendapati tiada unsur jenayah.

Mayat mangsa dibawa ke Hospital Putrajaya untuk proses bedah siasat, katanya. – BERNAMA


Peminat cilik petah berbicara raih perhatian Dr Mahathir

CYBERJAYA: Bekas Perdana Menteri, Tun Dr Mahathir Mohamad berkongsi keterujaannya ditemu ramah oleh seorang peminat cilik, Umar Amirul Sharul Haiccal menerusi satu rancangan di YouTube.

Menerusi hantaran di Instagram rasmi, Dr Mahathir menyatakan Umar yang berusia 12 tahun itu amat petah berbicara ketika bersamanya.

“Tanya Umar, macam mana nak capai umur 97 tahun. Saya jawab kena tunggu lagi 85 tahun lagi lah, baru tahu macam mana boleh capai. Dalam temu ramah tadi, saya cukup seronok dengar celoteh Umar dan dia begitu petah bercakap.

“Banyaklah soalan ditanya umpamanya bagaimana saya di zaman bersekolah, apa pesanan ibu saya, kenapa bina KLCC, Putrajaya, KLIA, pandangan bolehkah jadi ‘influencer’ saja tanpa belajar dan banyak lagi,” kongsi Dr Mahathir.

Menarik perhatian beliau apabila Umar bertanyakan tentang ‘helmet’ (The Mandalorian dan Darth Vader) Star Wars yang berada dalam ruangan pejabarnya.

“Sebenarnya ‘helmet’ ini dicetak mengguna 3D-printer. Saya berminat dan beli ‘printer’ ini untuk buat sendiri beberapa barang, cumanya perlu belajar program dan sabar tunggu hingga siap. Kalau dahulu saya ukir kayu guna pisau dan tangan, sekarang semuanya pakai mesin. Lebih mudah. Cuma perlu faham dan mahir untuk program mesin saja.

“Semasa bergambar di hujung temu ramah, Umar minta posing dengan ‘mini love’. Sengaja saya usik minta jelaskan apa itu ‘mini love’. Yang saya faham, rapatkan ibu jari dan jari telunjuk itu simbol minta duit.

“Umar terangkan simbol ‘love’ asalnya besar, kena guna dua tangan untuk cantum jadikan ‘love’, tapi ada orang cipta pula simbol ‘love’ dengan dua jari. Pandai dia menjawab,” ujarnya.

Dalam berkongsi kisah temubual bersama Umar, Dr Mahathir turut menitipkan pesanan buat anak kecil itu.

“Rajin-rajinlah belajar supaya masa depan lebih terjamin. Semoga impiannya tercapai suatu hari nanti, insya-Allah,” katanya.

Author

Diyana Rahip

View all posts

View all posts


PRN: Agihan kerusi dijangka diumum hujung Mac – Fahmi

PETALING JAYA: Sekretariat Kerajaan Perpaduan Malaysia dijangka mengumumkan hasil rundingan pembahagian kerusi antara parti dalam gabungan itu bagi menghadapi pilihan raya negeri (PRN), sebelum hujung Mac ini.

Pengarah Komunikasi Pakatan Harapan (PH), Fahmi Fadzil berkata, ia mungkin diumumkan lebih awal kerana rundingan secara tidak rasmi mengenai pembahagian kerusi di enam negeri yang bakal mengadakan PRN, iaitu Selangor, Kedah, Pulau Pinang, Kelantan, Terengganu dan Negeri Sembilan, sudah berlangsung agak lama.

“Proses (rundingan) itu sedang berjalan dan saya rasa ia akan dimuktamadkan (secara rasmi) melalui Sekretariat Kerajaan Perpaduan Malaysia yang terbentuk beberapa bulan lepas.

“…namun, tidak semestinya semua negeri diumumkan secara serentak, mungkin ada sesetengah negeri akan diumum terlebih dahulu,” kata Menteri Komunikasi dan Digital itu kepada pemberita selepas merasmikan Konvensyen Pemantapan Penerangan PKR Selangor, di sini hari ini.

Pada 22 Februari lepas, menteri besar dan ketua menteri dari enam negeri tersebut mencapai kata sepakat untuk mempertimbangkan pembubaran Dewan Undangan Negeri (DUN) masing-masing dalam dua minggu terakhir Jun bagi memberi laluan kepada PRN.

Menteri Besar Selangor, Datuk Seri Amirudin Shari dilapor berkata, kesepakatan itu dicapai ketika sesi minum petang di Kuala Lumpur sempena Mesyuarat Majlis Raja-Raja ke-261 baru-baru ini. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


UNDIAN

Adakah anda akan menyokong kempen boikot barangan Sweden seperti IKEA dan lain-lain?

 Wajib
 Tidak
 Susah nak jawab

View Results

Author

Admin-MV

View all posts

View all posts


Calon PKR sanggup tinggalkan bidang akademik demi perjuang hak sama rata OKU

PETALING JAYA: Calon PKR Parlimen Wilayah Persekutuan, Dr Noraishah Mydin Abdul Aziz menegaskan beliau meninggalkan bidang akademik dan terjun ke bidang politik demi memperjuangkan masa depan anak-anak kurang upaya (OKU) yang lebih baik.

Beliau merupakan antara tujuh calon dengan latar belakang profesional yang diumumkan PKR semalam untuk dipertandingkan dalam Pilihan Raya Umum ke-15 (PRU15).

Noraishah berkata dalam sidang media semalam, beliau dilahirkan dengan spina bifida iaitu keadaan di mana korda spinanya ada masalah yang akan menyebabkan pesakitnya mengalami masalah membuang air besar dan air kecil.

“Ini bukan perkara yang memalukan, ini adalah realiti kehidupan untuk kami semua. Jadi saya nak cerita perjalanan saya bukan mudah sebab daripada tadika saya telah ditolak dan tadika juga tidak mahu ambil saya.

“Sampai sekarang saya masih dengar cerita, saya masih menolong keluarga-keluarga menulis surat untuk memasukkan anak-anak mereka ke aliran perdana,” katanya.

Beliau memberitahu kisah ini susulan pertanyaan pihak media berkenaan mengapa beliau sebagai ahli akademik dijadikan calon dan tidak menumpukan perhatiannya kepada penyelidikan sahaja.

Untuk rekod, beliau merupakan Pensyarah Kanan di Jabatan Parasitologi, Fakulti Perubatan Universiti Malaya yang juga seorang aktivis memperjuangkan hak-hak pesakit spina bifida sepertinya.

Menjawab kepada pertanyaan, beliau berkata isu yang dipersoalkan itu amat sensitif kepadanya kerana beliau telah bekerja keras sepanjang hidupnya untuk memahami spina bifida.

“Saya pergi ke luar negara untuk bekerja di makmal yang mengetuai kajian ‘neural tube defects’ di dunia. Anda boleh semak. Saya diselia Profesor Andrew Coates dan Profesor Nicholas Green dari University College London.

“Anda tidak akan jumpa kumpulan kajian ‘neural tube defects’ yang lebih baik. Saya seorang sahaja yang mempunyai makmal berfungsi untuk mengkaji ‘neural tube defects’. Saya sentiasa menerbitkan kajian berkenaan ‘neural tube defects’.

“Tetapi dari semasa ke semasa, pasukan saya, Malaysia Neural Tube Defects serta para penyelidik yang memohon pelbagai jenis geran dari Kementerian Pendidikan Tinggi iaitu dari geran peneyelidikan atas, geran penyelidikan prototaip, geran penyelidikan translasi sehingga geran penyelidikan jangka panjang, semuanya ditolak.

“Sedangkan apa yang saya nak buat adalah untuk membantu anak-anak seperti saya untuk berjalan. Berjalan ya, tuan puan. Semua ibu bapa mahukan anak mereka boleh berjalan, boleh berdikari, boleh bersekolah,” jelasnya.

Menurutnya, perjuangan politiknya adalah untuk perjuangan hak OKU dan keberadaan beliau dalam pentas politik adalah untuk anak-anak yang senasib dengannya.

“Supaya tidak perlu nak menjawab soalan daripada doktor-doktor atau mereka yang tidak mahu menandatangani kad OKU, kerana sampai bila tuan puan tahu anak akan menjadi OKU selamanya.

“Kita di tahun 2022, dua tahun lalu sepatutnya kita sudah ada kereta terbang tetapi anak-anak saya masih tidak dapat pergi kerja, saya masih tidak boleh dapat dana penyelidikan

“Jadi, saya dengan rela melepaskan jawatan saya sebagai penjawat awam untuk berada di sini. Hari ini adalah hari orang kurang upaya di Malaysia mendapatkan peluang yang sama rata kerana saya tidak akan mengalah,” tegasnya lagi.

Beliau turut menjamin tidak akan menyorokkan apa-apa, termasuklah sekiranya tidak berpuas hati dengan mana-mana pihak atasan parti termasuk Presiden PKR, Datuk Seri Anwar Ibrahim dan Timbalan Presiden PKR, Mohd Rafizi Ramli.

Author

Faridah Amiratul

View all posts

View all posts


PPIM saksi SM Faisal tidak hadir jumpa anak

KUALA LUMPUR: Persatuan Pengguna Islam Malaysia (PPIM) mendakwa pihaknya menjadi pengantara mewakili Emilia Hanafi dan ahli perniagaan, SM Faisal SM Nasimuddin dalam sesi lawatan anak-anak dengan bapa mereka.

Presiden dan Ketua Aktivitis PPIM, Datuk Nadzim Johan berkata, pertubuhan itu mengendalikan tiga kali pertemuan yang mana kesemuanya gagal dihadiri oleh SM Faisal.

Katanya, pertemuan kali pertama tidak dapat berlangsung kerana kedua-dua pihak (anak-anak Emilia dan SM Faisal) tidak dapat hadir, bagaimanapun, bekas suami Emilia itu turut tidak hadir pada pertemuan kedua dan ketiga.

“Saya berjumpa sendiri dengan peguam SM Faisal, Datuk Akberdin Abdul Kader, maklumkan kita boleh aturkan perjumpaan bagi pihak Emilia dan SM Faisal boleh datang berjumpa anak mereka di tempat dipersetujui.

“Pasal dia (peguam) kata Emilia tak bagi (jumpa anak-anak), tak masuk akal kerana saya lihat sendiri dua sesi berkenaan bekas suami tidak hadir.

“Jadi, nampaknya, benda ini berlaku (kononnya) disebabkan keengganan Emilia. Padahal, masa itu sekali sahaja Emilia minta tangguh tarikh sebab dia perlu ke Kedah.

“Jadi, bagi membuktikan keadaan, saya kata, tak mengapa. Saya cuba aturkan lagi supaya Emilia turun, sebab PPIM sebagai pengantara, anak-anak pun bersetuju, tapi (SM Faisal) tak ada datang sedangkan pihak peguamnya kata tarikh dan lokasi perjumpaan telah dipersetujui,” katanya kepada MEDIA VARIASI, di sini.

Nadzim turut merasa kecewa dengan sesetengah pihak apabila mengaitkan kes Emilia dengan PPIM bahawa ada terima duit.

“Itu pun orang kata macam-macam, cerita di belakang kononnya kita dapat komisen, dapat berjuta-juta. Benda (fitnah) cukup bahaya dan saya tak fikir ia satu perkembangan baik.

“Sebagaimana ramai tahu keadaan Emilia yang ‘homeless’ menumpang sana sini bersama anak-anaknya, tiada duit sebagainya, PPIM bantu kerana mereka datang sini minta tolong dan atas prinsip kemanusiaan, bukan terima apa-apa duit.

“Sebelum ini PPIM ada bantu lepaskan seorang wanita daripada status bankrap lebih 13 tahun, tiada sesen pun kami terima tapi tiada orang tahu apabila kita bantu hendak lepaskan orang daripada masalahnya.

“Saya yakin kita mudahkan urusan orang Tuhan mudahkan urusan kita, kita lepaskan susah orang, Allah lepaskan susah kita,” katanya.

Justeru, beliau menyeru kepada pihak peguam dan yang berkaitan supaya dapat menjalankan kes berdasarkan prinsip kemanusiaan, dan pada masa yang sama mengutamakan pelaksanaan undang-undang sewajarnya.

“Dalam kes ini, Islam dipandang sebelah mata, hanya disebabkan tukar tarikh, (Emilia) dipenjara. Jadi, saya harap, ada unsur kemanusiaan dalam perjalanan kes,” katanya.

Adik Emilia, Ezhan Shahril Hanafi, 42, sebelum ini pernah mendedahkan dia dan anak-anak kakak sulungnya terpaksa menunggu kedatangan SM Faisal sehingga enam jam di luar pekarangan kediaman lelaki itu atas urusan pertukaran pengambilan, ketika perintah kawalan pergerakan (PKP) tahun 2020.

“Emilia menyerahkan slot raya kepada bekas suami bagi membolehkan beraya dengan anak-anak.

“Saya bawa tiga anak kakak saya ke rumah dia (SM Faisal) pada pagi raya dan menunggu hampir empat jam awalnya tetapi dia tidak datang.

“PPIM sendiri cuba menghubungi dia, tetapi dia kata dalam meeting jadi dia minta pihak ketiga ambilkan.

“Saya punya amanah, i give to the right person. Kami sampai enam jam, sampaikan budak-budak ni nak kencing pun kami terpaksa guna tandas di ‘clubhouse’, tak boleh masuk rumah,” katanya yang turut masih menyimpan rakaman foto dan gambar.

Sementara itu, tular satu kenyataan membabitkan penafian daripada pihak anak keluarga konglomerat itu.

Menurut kenyataan itu, pihak berkenaan merujuk kepada naratif yang sedang tersebar luas di media sosial bahawa Emilia dipenjarakan hanya kerana menukar tarikh lawatan sebanyak sekali, sedangkan bekas suaminya yang tidak hadir sebanyak 87 kali tidak dipenjarakan.

“Ini adalah maklumat yang tidak tepat dan berniat jahat. Naratif di atas disebarkan demi memburukkan nama Mahkamah Syariah, perundangan Syariah di negara ini, dan juga bekas suami OKT, Datuk Wira SM Faisal SM Nasimuddin,” menurut kenyataan itu.

Kenyataan itu menambah, SM Faisal mendakwa tidak pernah sekali dibenarkan berjumpa atau/dan membawa keluar anak-anaknya meskipun sudah bersetuju menetapkan Serene Kiara sebagai lokasi perjumpaan.

“Emilia tidak membawa anak-anaknya ke lokasi berkenaan, sebaliknya menunggu di rumah bapanya di Country Heights, Kajang, Selangor. Beliau sengaja berbuat demikian kerana tahu SM Faisal tidak akan hadir di Kajang, maka beliau ada sebab untuk melemparkan pelbagai tuduhan terhadap bekas suaminya itu.

“Atas alasan inilah pihaknya menggunakan naratif SM Faisal tidak hadir sebanyak 87 kali walaupun jelas, terma Perintah yang dipersetujui, adalah di Serene Kiara,” menurut kenyataan itu.

Menurut kenyataan itu juga, SM Faisal melalui peguamnya, Tetuan Akberdin & Co telah beberapa kali memberikan notis peringatan kepada Emilia bahawa tindakan “unilateral” wanita itu dan/atau anak-anaknya yang kononnya “menunggu” di Country Heights, Kajang adalah sia-sia dan bertentangan dengan kehendak Penghakiman Persetujuan.

“Peguam SM Faisal turut meminta peguam baharu Emilia (ketika itu) menasihati anak guamnya itu agar mematuhi perintah Penghakiman Persetujuan tersebut,” katanya.

Bagaimanapun, kenyataan itu tidak dapat dipastikan sumber kesahihannya.

Author

Tun Puteh Wanti

View all posts

View all posts


RM2.23 bilion dimasukkan  ke akaun Najib oleh syarikat berkaitan Jho Low, Putra Faisal – Saksi

KUALA LUMPUR: Seorang pegawai bank memberitahu Mahkamah Tinggi di sini hari ini bahawa RM2.23 bilion telah dimasukkan ke dalam akaun peribadi Datuk Seri Najib Tun Razak dari 2011 hingga 2013 oleh tiga pihak, termasuk dua syarikat yang dikaitkan dengan ahli perniagaan dalam buruan Low Taek Jho atau Jho Low.

Ketua Pasaran Modal Perbankan Persendirian AmBank Yap Wai Keat, 57, berkata kedua-dua syarikat itu, Blackstone Asia Real Estate Partners dan Tanore Finance Corp, telah mendepositkan RM2.2 bilion ke dalam akaun bekas perdana menteri itu yang berakhir dengan nombor 694, melalui 11 transaksi pada tahun 2012 dan 2013.

Beliau berkata selain syarikat itu, Najib turut menerima RM60.6 juta daripada Putera Faisal Bin Turki Bandar Al Saud melalui dua transaksi pada Februari dan Jun 2011.

Saksi pendakwaan ke-38 itu berkata demikian ketika membaca pernyataan saksinya semasa pemeriksaan utama oleh Timbalan Pendakwa Raya Mohamad Mustaffa P Kunyalam pada perbicaraan rasuah dan pengubahan wang haram Najib membabitkan RM2.3 bilion milik 1Malaysia Development Berhad (1MDB).

Yap yang terlibat dalam sebut harga kadar pertukaran asing bagi kiriman wang masuk atau keluar pada ketika itu, berkata beliau telah diarahkan oleh pengurus perhubungan AmBank yang mengendali akaun Najib, Joanna Yu Ging Ping untuk membantu dalam perkara berkaitan pertukaran asing di bawah Bahagian Pasaran untuk akaun tersebut.

“Maklumat mengenai wang masuk ini telah disampaikan oleh Bahagian Kiriman Wang kepada saya dan pengurus perhubungan Najib iaitu Joanna Yu bagi membolehkannya memaklumkan kepada pelanggan bahawa terdapat wang masuk ke dalam akaun Najib.

“Joanna Yu mengarahkan saya supaya melaksanakan penukaran wang daripada dolar AS kepada ringgit selepas dia mendapat kelulusan daripada pelanggan (Najib). Selepas itu, jabatan saya melakukan apa yang perlu dengan memasukkan data yang berkaitan ke dalam sistem yang dipanggil MUREX di mana penukaran dilakukan mengikut kadar yang dipersetujui seperti dalam kontrak.

“Kemudian, pihak saya menghubungi Bahagian Kiriman Wang dan memaklumkan nombor kontrak dan kadar pertukaran. Berkenaan dengan transaksi ini, jabatan saya bertindak mengikut arahan oleh Joanna Yu kepada saya selepas dia menerima arahan daripada pelanggan,” jelasnya.

Najib, 69, berdepan empat pertuduhan menggunakan kedudukan beliau untuk memperoleh rasuah berjumlah RM2.3 bilion daripada dana 1MDB funds dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung esok. – BERNAMA


Muhammad Farhan bantu Sabah curi satu mata di Stadium Darul Aman

KUALA LUMPUR: Penyerang gantian, Muhammad Farhan Roslan muncul wira Sabah FC apabila jaringannya enam minit sebelum perlawanan tamat membantu pasukan di tangga kedua Liga Super itu mengikat Kedah Darul Aman FC, 1-1, di Stadium Darul Aman, malam tadi.

Bagaimanapun, keputusan itu sedikit menjejaskan misi Sabah yang mengumpul 35 mata selepas 16 perlawanan untuk merapatkan jurang dengan pendahulu liga, Johor Darul Ta’zim, dengan 38 mata manakala Kedah naik dua anak tangga untuk berada di kedudukan keenam liga dengan 18 mata.

Perlawanan di Alor Setar menyaksikan Kedah tidak menunggu lama untuk menceriakan hampir 5,000 penyokong mereka apabila penyerang kelahiran Cameroon, Ronald Ngah Wanja menyambut hantaran Mahmoud Nayef dengan menanduk masuk gol pertama tuan rumah seawal minit kelima.

Tersentak dengan jaringan pembukaan Kedah, ‘Sang Badak’ yang meningkatkan tempo permainan mereka hampir menyamakan kedudukan menerusi penyerang import, Taiki Kagayama,  namun rembatannya ditepis penjaga gol tuan rumah, Mohd Ifwat Akmal Chek Kassim pada minit ke-28 dan kedudukan itu kekal sehingga babak pertama tamat.

Bersambung babak kedua, pemain tengah berpengalaman, Baddrol Bakhtiar  hampir merobek gawang bekas pasukannya namun tandukannya sedikit tersasar di sebelah kiri gol pada minit ke-58, berpunca daripada sepakan percuma oleh pemain sayap, Saddil Ramdani.

Namun, percaturan bekas pengendali Harimau Malaya, Datuk Ong Kim Swee, membawa masuk Muhammad Farhan Roslan yang menggantikan Kagayama membuahkan hasil selepas berjaya menolak masuk hantaran lintang Saddil pada minit ke-84 sekali gus memastikan Sabah berpuas hati dengan satu mata.

Aksi di Stadium Majlis Bandaraya Petaling Jaya, Kelana Jaya, pula menyaksikan dua gol yang dihasilkan pelawat, Terengganu FC di separuh masa pertama sudah cukup mengecewakan tuan rumah, Selangor FC, 2-0.

‘Sang Penyu’ mengejutkan skuad ‘Gergasi Merah’ seawal minit ke-13 apabila hantaran pendek tonggak tengah  dari Jerman, Manuel Ott  berjaya menemui Habib Haroon, yang melepaskan sepakan leret dari luar kotak penalti untuk meletakkan pasukan dari Pantai Timur itu di depan 1-0.

Pasukan kendalian Nafuzi Zain terus menambah luka Selangor apabila Ott menyambar hantaran lintang pemain sayap lincah, Mohamad Faisal Abdul Halim, dari sebelah kiri padang untuk mengatasi tuan rumah 2-0, enam minit sebelum separuh masa pertama tamat.

Keputusan itu menyaksikan Terengganu kini mengumpul 23 mata untuk kekal di tangga keempat manakala Selangor di tempat kesembilan dengan 16 mata.

Dalam pada itu, Sarawak United FC gagal memanfaatkan kelebihan bermain di laman sendiri selepas sekadar seri tanpa jaringan menentang Petaling Jaya (PJ) City  FC di Stadium Negeri Kuching.

Sarawak United berada di tangga ke-10 dengan 14 mata dan hanya dibezakan satu mata dengan PJ City yang berada di kedudukan ke-11 selepas mengutip 13 mata. –  BERNAMA

TAG: Sabah, Kedah, Liga Super, Farhan Roslan, Alor Setar

ZP MDF AMMM DC


Wanita ini kongsi cara mudah hapuskan ‘ulat’ pada sayur brokoli

SAYUR merupakan sejenis makanan paling berkhasiat untuk tubuh badan manusia kerana mempunyai kandungan serat yang sihat.

Salah satu sayur yang seringkali menjadi kegemaran ramai adalah sayur brokoli yang juga menjadi pilihan si ibu dalam mengajar anak kecil untuk makan sayur.

Namun, adakah anda yakin bahawa sayur yang dipilih anda untuk dijadikan sajian kepada keluarga itu benar-benar bersih daripada ‘serangan ulat’?

Perlu diketahui di sebalik rumpun hijau brokoli itu terkandungnya bermacam ulat halus yang tidak dapat dilihat dengan jelas.

Malahan, kalau dibilas ‘sekali jalan’ juga belum tentu mati segala ulat-ulat berkenaan.

Justeru, ikuti kisah perkongsian seorang pengguna Facebook, Fieza Nelson mengenai cara terbaik untuk membasmi ulat yang ada pada brokoli.

Langkah pertama yang perlu anda lakukan adalah memotong brokoli tersebut. Kemudian, campurkan air dengan cuka. Rendam brokoli ke dalam air campuran itu selama 15 minit. Selepas itu, anda akan melihat ulat-ulat halus akan terapung di permukaan air. Bilas dan barulah dimasak.

Satu lagi cara anda boleh cuba adalah dengan merendam brokoli dengan air garam. Tapi cara ini makan sedikit masa lebih kurang 30 minit ke satu jam. Selepas membersihkan brokoli dengan cara ini barulah sayur boleh dimasak.

Author

Diyana Rahip

View all posts

View all posts


Tiga negeri tak setuju guna rumput Zeon Zoysia – Hannah Yeoh

KUALA LUMPUR: Terengganu, Wilayah Persekutuan dan Pahang tidak bersetuju dengan cadangan Kementerian Belia dan Sukan (KBS) untuk menggunakan rumput Zeon Zoysia di stadium mereka, sebaliknya kekal menggunakan rumput sedia ada.

Menteri Belia dan Sukan, Hannah Yeoh berkata, cadangan penukaran rumput Zeon Zoysia itu berdasarkan amalan terbaik di negara-negara Asia Tenggara.

“Sehingga kini, hanya Sarawak yang menyatakan persetujuan untuk menggunakan rumput Zeon Zoysia, negeri-negeri yang tidak bersetuju adalah Terengganu, Wilayah Persekutuan dan Pahang yang mahu mengekalkan penggunaan rumput sedia ada.

“Sementara negeri lain pula masih memerlukan lanjutan masa untuk membuat keputusan sehingga mereka betul-betul yakin bahawa kos dan penyelenggaraan tidak membebankan pada jangka masa panjang,” katanya pada sesi pertanyaan-pertanyaan menteri di Dewan Rakyat hari ini.

Beliau menjawab soalan Muhammad Islahuddin Abas (PN-Mersing) bertanyakan sama ada KBS akan mengguna pakai padang jenis Zeon Zoysia di stadium lain, selain Stadium Nasional Bukit Jalil (SNBJ) memandangkan kualiti padang itu terbukti berkualiti tinggi dan bertaraf antarabangsa.

Menjawab soalan tambahan Muhammad Islahuddin, Hannah berkata, kerajaan menawarkan sumbangan rumput Zeon Zoysia kepada setiap kerajaan negeri selepas mereka memutuskan penggunaannya ke atas satu stadium yang dipilih.

Buat masa ini, katanya, tawaran terhad untuk rumput saja, namun bagi kos menaik taraf stadium perlu ditanggung oleh kerajaan negeri kerana setiap stadium yang dipilih mempunyai keadaan dan status berbeza.

“Saya bagi contoh, negeri A mereka hanya perlu naik taraf sistem saliran, negeri B mungkin perlu naik taraf soil (tanah), oleh sebab itu tawaran kita berikan untuk kos rumput saja.

“Mereka (negeri-negeri) tidak kata tidak berminat, kebanyakan negeri kata mereka nak tunggu dulu untuk kaji dari segi kos penyelenggaraan setiap bulan sama ada kerajaan negeri mampu atau tidak untuk teruskan projek itu,” katanya. – Berita Harian

Author

Media Variasi

View all posts

View all posts


Zii Jia cari rakan sparring

KUALA LUMPUR: Pencarian rakan sparring buat Lee Zii Jia  merupakan antara perkara yang dibincangkan pemain perseorangan profesional negara itu bersama Ketua Kontinjen Malaysia (CDM) ke Sukan Olimpik 2024 Datuk Hamidin Mohd Amin semalam.

Pemain berusia 25 tahun itu berkata, beliau dan Hamidin turut menyentuh mengenai perancangan untuk menjalani latihan di luar negara dalam memastikan peningkatan prestasinya menjelang temasya sukan berprestij berkenaan.

“Ia (perbincangan) termasuk juga perancangan untuk saya sertai Persatuan Badminton Malaysia (BAM) untuk gunakan fasiliti, kita akan lihat apa rancangan lain yang Datuk Hamidin buat.

“Masalah jurulatih sudah selesai, jadi saya harap ia akan membawa saya dan pasukan haluan yang bagus untuk ke Olimpik ini,” katanya kepada pemberita selepas pertemuan bersama Hamidin semalam.

Perbincangan itu bagi membincangkan keperluan selain persediaan Zii Jia untuk berentap dalam kejohanan antarabangsa.

Selain itu Zii Jia memaklumkan jurulatih baharunya Wong Tat Meng memerlukan masa kira-kira sebulan untuk menyelesaikan urusan di Hong Kong.

Katanya, segala perancangan mengenai latihan bagi program Road To Gold (RTG) akan diketahui sebaik Tat Meng tiba di Malaysia.

Tat Meng, yang juga merupakan bekas jurulatih kebangsaan, sebelum ini berkhidmat untuk beberapa pasukan di luar negara termasuk pasukan kebangsaan Korea Selatan dan Hong Kong.

Zii Jia telah beraksi tanpa jurulatih sepenuh masa selepas berpisah dengan bekas jurulatihnya Indra Wijaya dari Indonesia akhir tahun lepas.

Pemain kelahiran Kedah itu dijadual untuk membuat penampilan seterusnya pada Terbuka Singapura minggu hadapan diikuti Terbuka Indonesia.

Sebelum ini, Zii Jia tersingkir seawal pusingan kedua Masters Malaysia selepas ditewaskan wakil Taiwan Lin Chun-Yi 19-21, 21-26, 15-21. – BERNAMA


‘Dialah orang politik, dialah mufti’ – Khaled Nordin bidas Muhyiddin isu haram undi calon PH

KUALA LUMPUR: Naib Presiden UMNO, Datuk Seri Mohamed Khaled Nordin menempelak Pengerusi Perikatan Nasional (PN), Tan Sri Muhyiddin Yassin yang didakwa mengeluarkan fatwa haram mengundi calon parti dari Kerajaan Perpaduan dalam Pilihan Raya Kecil (PRK) di Johor.

Beliau berkata, lebih baik jangan menganjurkan pilihan raya untuk memilih calon sebagai pemimpin di kawasan masing-masing, berikutan ‘fatwa’ sebegitu rupa yang dikeluarkan oleh Ahli Parlimen Pagoh itu sudah memadai.

“Wah, dialah orang politik, dialah mufti.

“Lain kali Malaysia bukan sahaja tak payah (laksanakan) pilihan raya, tak payah panggil Parlimen bersidang,” katanya menerusi akaun X (Twitter) pada Ahad.

Beliau mengulas satu video yang tular di media sosial pada Ahad memaparkan Muhyiddin ketika berucap dalam satu ceramah sempena PRK Parlimen Pulai di Johor, mengeluarkan ‘fatwa haram’ mengundi calon Pakatan Harapan (PH), Suhaizan Kaiat.

Muhyiddin ketika berucap dalam kempen ceramah Pilihan Raya Kecil (PRK) Pulai di Nusa Bestari, Johor Bahru malam Sabtu melarang pengundi Parlimen Pulai untuk mengundi calon PH.

Untuk itu, bekas Perdana Menteri itu mengeluarkan ‘fatwa’ haram untuk memberi satu undi kepada calon PH yang bertanding di kawasan berkenaan.

Kata Presiden Bersatu itu, cara tersebut dapat menentang kekuasaan kerajaan Pusat yang diterajui Perdana Menteri, Datuk Seri Anwar Ibrahim, yang didakwa gagal menangani isu ekonomi yang menghimpit rakyat ketika ini.

“Jangan bagi satu undi. Saya bagi hukum haram. (Nanti) Ada esok cabar saya ikut fatwa mana. Tak boleh (undi calon PH) kerana situasi yang sudah berlaku sekarang…sembilan bulan sudah berlalu. Ujian.

“Macam soal kenaikan harga. Sebab itu waktu PRK kita tunjukkan kepada (Perdana Menteri, Datuk Seri) Anwar Ibrahim bahawa kami di Pulai akan tentang habis-habis Anwar Ibrahim.

“… dan tidak akan beri satu undi kepada pihak, parti yang menentang saudara (calon PN bagi Parlimen Pulai) Zulkifli (Jaafar). boleh atau tidak?” katanya.

Kempen PRK Parlimen Pulai dan Dewan Undangan Negeri (DUN) akan memasuki minggu kedua pada Isnin, dengan parti yang bersaing masing-masing sudah memenuhi segenap kawasan pilihan raya untuk menarik sokongan pengundi kepada calon masing-masing.

Hari mengundi bagi dua kawasan itu akan berlangsung Sabtu ini.

Author

Fazleen Safina Abd Jamil

View all posts

View all posts


Kekurangan telur di Pantai Timur bawah bidang kuasa pembekal, bukan ladang penelur

PETALING JAYA: Isu kekurangan penghantaran telur ayam kepada peruncit di kawasan Pantai Timur Semenanjung bukan berpunca daripada ladang penelur sebaliknya di bawah bidang kuasa pembekal.

Presiden Persekutuan Persatuan-Persatuan Penternak Malaysia (FLFAM), Tan Chee Hee berkata, pihaknya memberi jaminan tiada isu yang menjejaskan pengeluaran telur ayam ketika ini.

“Di bawah keadaan yang menggalakkan dan hasil pengeluaran telur semasa yang baik, industri ayam penelur terus memenuhi semua permintaan bekalan kepada pembekal.

“Laporan media mengenai kekurangan penghantaran kepada peruncit di Pantai Timur adalah di bawah bidang kuasa pembekal dalam rantaian bekalan,” katanya dalam kenyataan hari ini.

Semalam, media melaporkan Persatuan Pengusaha Restoran Melayu Kelantan (PERMEKA) resah selepas mendakwa bekalan telur di negeri itu kritikal.

Pengerusinya, Nik Hassan Mohd Zain berkata, situasi itu menyebabkan mereka terpaksa mengeluarkan kos lebih tinggi untuk mendapatkan bekalan apabila pembekal tidak dapat menyediakan stok yang diperlukan. – Kosmo!

Author

Media Variasi

View all posts

View all posts


Elavarasan anggap belasah Laos bukan perkara besar

PHNOM PENH: Malaysia belum boleh menarik nafas lega walaupun mencatat kemenangan bergaya selepas membenam Laos 5-1 pada perlawanan sulung Kumpulan B saingan bola sepak lelaki Sukan SEA 2023 di Stadium Prince di sini, malam tadi.

Pengendali skuad Bawah 22 Tahun (B-22) kebangsaan E. Elavarasan berkata, ini kerana kemenangan besar itu tidak boleh menjadi sandaran ketika anak buahnya turun menentang pemenang pingat emas terbanyak, Thailand yang turut dianggap sebagai antara pasukan pilihan pada perlawanan kedua.

Beliau yang juga Penolong Ketua Jurulatih skuad senior kebangsaan berkata, keputusan 5-1 itu juga seakan tidak memberi apa-apa makna jika pasukannya gagal membawa pulang mata berdepan skuad bimbingan Issara Sritaro itu, Sabtu ini.

“Sebenarnya lima gol dan satu bolos bukan sesuatu yang besar, sebab bila kita bermain dengan Thailand dan kalau kita kalah apa kelebihan lima gol itu? tiada makna, kecuali seri, itu okay… kalau keputusan baik lawan Thailand kelebihan gol itu akan membantu, tetapi kalau kalah tiada kelebihan.

“Jadi kita gembira dengan kemenangan malam ini dan kita bersedia untuk perlawanan seterusnya, tiada apa yang terjamin untuk masa depan bagi semua pasukan, ia hanya petanda yang menunjukkan pasukan itu tidak teruk,” katanya pada sidang media selepas perlawanan menentang Laos.

Menyedari akan ada peminat mula menaruh harapan tinggi selepas ini, Elavarasan berkata, semua pihak perlu realistik memandangkan Thailand antara pasukan yang membuat persediaan lebih baik, selain juara bertahan Vietnam yang turut diundi dalam kumpulan sama.

“Untuk penyokong, saya boleh ucapkan terima kasih sebab lepas ini pengharapan itu (jadi) tinggi tetapi dari sudut yang betul kita kena lihat bahawa Thailand adalah pasukan yang lebih bersedia, kita mesti memahami pasukan Vietnam yang juga lebih bersedia.

“Bila lawan dengan Thailand kemudian kita boleh tahu apa kedudukan sebenar sama ada kita mampu mengatasi keunggulan Thailand dan Vietnam? Buat masa ini susah untuk saya katakan (ramalan) tetapi sudah tentu kami teruja berdepan mereka dan boleh belajar sesuatu,” katanya.

Bagaimanapun, beliau tetap berpuas hati dengan kesungguhan para pemain memburu kemenangan sulung berdepan Laos dengan menyifatkan ia sebagai permulaan yang baik dalam misi layak ke final tatkala pasukan berdepan kekangan masa dalam membuat persiapan.

Elavarasan mengakui tidak menjangkakan kemenangan besar ketika menentang skuad bimbingan Michael Weiss itu, namun melihat ia sebagai petanda kemajuan para pemain memahami kepentingan untuk menyempurnakan setiap peluang jaringan yang terhidang.

Malaysia dan Thailand yang baru bermain satu perlawanan, masing-masing meraih tiga mata di tempat kedua dan ketiga dalam saingan Kumpulan B sementara Singapura dan Laos di kedudukan tercorot selepas gagal mengutip mata dalam dua perlawanan pertama.

Vietnam pula menerajui saingan dengan enam mata selepas mencatat dua kemenangan berturut-turut. – BERNAMA


Nama Kieda Crepe dipetik jadi Ketua Platun PLKN, ini respon Kieda…

SEJAK kerajaan mengumumkan had umur bagi kemasukan Program Latihan Khidmat Negara (PLKN) 3.0, media sosial dipenuhi cadangan serta luahan netizen mengenai perkara tersebut.

Malah, segelintir warga net mencadangkan kerajaan untuk memilih pempengaruh terlebih dahulu untuk merasai pengalaman ke sesi baharu program tersebut.

“Seeloknya intake pertama PLKN kali ni kerajaan pilih influencer dulu semua… Biar mereka review dulu… Lepas ni baru berebut budak-budak nak pergi jugak,” cadang pengguna X @jllmisai.

Lebih menghiburkan, nama usahawan Kieda Crepe dicadangkan netizen untuk menjadi ketua platun disebabkan suaranya yang dikatakan nyaring.

“Harap first batch PLKN nanti Kieda Crepe kena masuk dulu, dia macam sesuai jadi ketua platun sekali jerkah semua masuk baris,” cadang @IniAlalalannn.

Menyedari namanya diseru, Kieda tampil memberi respon terhadap cadangan warga net menerusi TikTok miliknya.

“Disebabkan Kieda diseru, jadi saya nak beritahu lepas ini mungkin saya dah tak duduk dalam Kieda Crepe.

“Disebabkan Kieda nak jaga hati semua orang, saya terpaksa memilih untuk menyertai penghuluwati PLKN selepas ini,” kata Kieda.

Sementara itu, pengusaha Crepe popular sempat menyindir segelintir netizen yang kerap mengecamnya untuk turut menyertai kumpulannya jika berjaya memasuki PLKN kelak.

“Insya Allah, doakan saya untuk jadi ketua yang berjaya dan andai kata ada yang berminat untuk menjadi anak-anak dibawah penghuluwati saya, silakan.

“Saya alu-alukan yang suka mengecam tapi lembik lutut, lembik untuk ke depan… yang suka menyorok tapi mengata orang,” selorohnya.

Selain Kieda, antara nama pempengaruh yang turut dicadangkan adalah Khairul Aming, Imran Bard, dan Azfar Heri.

Terkini, Kementerian Pertahanan (MINDEF) dalam kenyataannya, berkata hanya remaja yang lahir pada 2007, akan dipanggil menjalani PLKN 3.0 apabila ia dilaksanakan pada tahun hadapan.

Author

Nurul Ain Japri

View all posts

View all posts


Jangan pentingkan soal berapa kerusi ditandingi – Presiden Amanah

SEREMBAN: Presiden Amanah Mohamad Sabu menyeru perwakilan parti agar tidak mementingkan soal bilangan kerusi yang dipertandingkan parti dalam Pilihan Raya Umum ke-15 (PRU15) semata-mata, sebaliknya lebih mengutamakan usaha untuk memenangi sebanyak mungkin kawasan-kawasan yang diamanahkan keatas mereka.

“… gunakan kesempatan, kalau dapat kerusi lebih kita bertanding dengan sepenuh tenaga dan kudrat untuk menang di semua tempat yang diamanahkan.

“Jangan lupa pula bila kita bertanding, kita dalam PH… sebab itu bila kita bersatu dalam PH kita kena bantu antara satu sama lain,” katanya dalam ucapan penangguhan Konvensyen Amanah Nasional 2022 di sini hari ini.

Timbalan Presiden Datuk Seri Salahuddin Ayub pula berkata semua negeri termasuk di Wilayah Persekutuan, akan ada kerusi untuk bertanding, kerusi-kerusi boleh menang dan kerusi yang boleh dilabelkan sebagai perkhidmatan nasional.

“… tetapi itu pun tidak boleh dijadikan ukuran kerana apa yang kita menang hari ini tidak semestinya menang pada PRU15 kerana keadaan berubah,” katanya.

Konvensyen yang berlangsung sejak Jumaat lepas yang dihadiri oleh kira-kira 800 perwakilan seluruh negara tamat hari ini, dan ditangguhkan ke satu tarikh kelak. – BERNAMA


Pencalonan PRK Kemaman tak jejas tugas MB – Ahmad Samsuri

KEMAMAN: Calon PAS Pilihan Raya Kecil (PRK) Kemaman, Datuk Seri Dr Ahmad Samsuri Mokhtar menganggap pemilihan beliau untuk bertanding di Parlimen itu tidak akan menjejaskan tanggungjawab sebagai Menteri Besar.

Sebaliknya beliau berkata, ia merupakan nilai tambah kepada rakyat dan negeri Terengganu sekiranya menang dalam pilihan raya itu.

“Sudah ada tiga Menteri Besar sebagai (pegang jawatan) Ahli Parlimen dan mereka boleh menjalankan tugas dengan baik hatta negeri-negeri yang dilihat sibuk sekalipun seperti Pulau Pinang dan Selangor masih mampu melaksanakan tugas sebagai ahli Parlimen dan Menteri Besar.

“Sebagai Menteri Besar bukan saja Kemaman, saya boleh membawa isu-isu berkaitan seluruh negeri Terengganu dan tentulah menuntut kepada peranan yang lebih besar untuk membawa manfaat kepada rakyat,” katanya.

Beliau ditemui pemberita selepas menghadiri Program Ceramah Perdana dan Pengisytiharan Calon Pas PRK P040 Parlimen Kemaman di Arena Square di Cukai, di sini malam Khamis.

Ahmad Samsuri yang juga Ahli Dewan Undangan Negeri (ADUN) Ru Rendang bakal dicabar Calon Barisan Nasional (BN) iaitu bekas Panglima Angkatan Tentera, Jeneral (B) Tan Sri Raja Mohamed Affandi Raja Mohamed Noor.

PRK Parlimen Kemaman diadakan susulan keputusan Mahkamah Pilihan Raya Terengganu pada 26 September lalu yang membatalkan kemenangan calon PAS, Che Alias Hamid pada Pilihan Raya Umum Ke-15 (PRU15).

Ia selepas pihak pempetisyen Wan Mohamad Hisham Wan Abdul Jalil (pengundi) berjaya membuktikan perbuatan rasuah telah berlaku dengan tujuan mempengaruhi pengundi pada pilihan raya itu.

Pada 3 Oktober lalu, PAS memutuskan untuk tidak memfailkan sebarang rayuan terhadap keputusan petisyen Parlimen Kemaman yang membatalkan kemenangan parti itu. – Sinar Harian

Author

Media Variasi

View all posts

View all posts


Anwar jurujual terbaik Malaysia – Tengku Zafrul

NEW YORK: Perhimpunan Agung Pertubuhan Bangsa-Bangsa Bersatu (UNGA) ke-87 di sini yang dihadiri oleh Datuk Seri Anwar Ibrahim bukan sahaja menjadi medan beliau menyatakan pandangan dan ketegasan Malaysia mengenai isu kepentingan sejagat.

UNGA juga bukan sekadar pentas untuk beliau menyuarakan pandangan mengenai pelbagai isu global dan peranan yang perlu dimainkan oleh masyarakat antarabangsa dalam mengatasi pelbagai cabaran bersama.

Perdana Menteri juga tidak setakat berkongsi usaha Malaysia dalam menangani krisis iklim dan mengambil tindakan ke arah mencapai Tindakan Agenda 2030 dan matlamat pembangunan mampan (SDG) ke arah keamanan, kemakmuran, kemajuan dan kemampanan untuk semua.

Sebaliknya, selain meningkatkan hubungan dua hala menerusi pertemuan dengan pemimpin asing, penampilan sulung Anwar turut membuka ruang untuk bertemu dengan ramai pelabur, pengurus dana dan pasaran modal dalam beberapa acara sampingan ketika tiga hari berada di sini.

Kementerian Pelaburan, Perdagangan dan Industri (MITI) merancang beberapa acara untuk Perdana Menteri bertemu ketua industri dan perniagaan.

Anwar dijadual hadir dalam perbincangan meja bulat bersama Fortune 500 Companies bersama MITI dan Forum Invest Malaysia anjuran Bursa Malaysia. Beliau juga akan mengadakan sesi soal jawab dengan mereka.

Perdana Menteri akan turut berkongsi naratif dan memberi pencerahan hala tuju ekonomi Malaysia yang lebih kukuh dan visi ekonomi MADANI kepada pelabur asing.

Dalam sesi berkenaan, beliau juga akan bertemu usahawan dan pelabur baharu yang berpotensi dari Amerika Syarikat (AS) seperti Boeing, Kimberly Clark, Phillip Morris International dan Procter & Gamble (P&G)

Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz ketika diminta mengulas kehadiran sulung Perdana Menteri berkata, keadaan politik Malaysia tidak menjadi kebimbangan utama dalam kalangan pelabur berpotensi seperti sebelum ini.

Katanya, Malaysia terus menarik pelaburan besar berikutan kestabilan politik semasa, selain ekosistem rantaian bekalan yang tepat serta peranan yang dimainkan oleh Anwar sendiri.

Selain itu, perang perdagangan AS-China juga menguntungkan negara ASEAN, dengan beberapa syarikat berpindah ke Malaysia dan Vietnam untuk menyelaraskan semula rantaian bekalan mereka.

Menurut Tengku Zafrul, pengaruh Anwar dan kerja keras beliau terserlah seperti ketika Sidang Kemuncak ASEAN di Jakarta dan jadual ketat beliau yang memenatkan di Nanning, China baru-baru ini.

“Selepas Hari Malaysia di Kuching dan kemudian bergegas ke Nanning untuk tiba jam 4 pagi.

“Di Nanning, Perdana Menteri hadir beberapa acara dan menemui rakan sejawat Li Qiang, kali ketiga antara mereka untuk tahun ini.

“Anwar adalah Top Salesman (Jurujual Terbaik) Malaysia dan beliau ‘memudahkan’ kerja saya,” katanya sambil tersenyum ketika sidang media bersama wartawan Malaysia, sehari sebelum ketibaan Anwar di New York. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Pemasangan antena di menara air alternatif selesai masalah capaian internet di Sarawak

KUCHING: Pemasangan antena di menara air aras tinggi boleh menjadi alternatif bagi menyelesaikan masalah capaian rangkaian Internet di Sarawak, kata Menteri Komunikasi dan Digital, Fahmi Fadzil.

Beliau berkata, kaedah itu boleh menjadi tambahan kepada lebih 600 menara telekomunikasi yang dibina oleh Perbadanan Ekonomi Digital Sarawak (SDEC) di seluruh negeri berkenaan.

Fahmi berkata, sekiranya kaedah itu berjaya digunakan di Sarawak, ia akan turut diguna pakai di negeri lain yang mempunyai masalah serupa.

“Kita akan lihat dari segi teknikalnya sama ada boleh dipasang alat telekomunikasi atau di lokasi-lokasi lain,” katanya selepas mengadakan lawatan ke menara telekomunikasi di Pantai Trombol di sini hari ini.

Beliau juga berkata, sejumlah 125 menara lagi yang dibina oleh Lembaga Multimedia Sarawak (SMA) akan beroperasi menjelang sambutan Hari Gawai ini bagi menghubung serta merapatkan jurang telekomunikasi di negeri itu. – BERNAMA


Salahkan Ramesh Rao jika kaum India gagal dibantu – Zahid

KUALA LUMPUR: Ramesh Rao iaitu Pengerusi Pertubuhan Minda dan Sosial Prihatin (PSMP) dilantik sebagai pegawai khas hal ehwal kaum India di Pejabat Timbalan Perdana Menteri.

Mengumumkan sendiri pelantikan itu, Datuk Dr Ahmad Zahid Hamidi berkata, Ramesh diberi tanggungjawab untuk menjaga kebajikan masyarakat kaum India di seluruh negara ini tanpa mengira warna politik masing-masing.

“Soal jaga kepentingan orang India, ada jawatan yang harus saya tawarkan pada Ramesh Rao.

“Tak kisah (mereka) sokong MIC, PKR, DAP ataupun mana-mana rakan gabungan BN, yang penting kita kena santuni seluruh kaum di negara ini,” katanya.

Beliau berkata demikian kepada hadirin jamuan makan tengah hari di sini, hari ini.

Ahli Parlimen Bagan Datuk itu berkata, masyarakat India seluruh negara boleh merujuk soal kebajikan kepada Ramesh yang diberikan amanah itu.

“Kalau masyarakat India ada masalah, sila bantu. Kalau mereka gagal dibantu, jangan salahkan PM atau TPM, salahkan Ramesh,” selorohnya.

Terdahulu, Zahid hadir berucap di majlis anjuran Kuil Sree Maha Kaliamman di Shah Alam, Selangor, dan Ramesh juga penasihat di kuil itu.

Ramesh yang juga pemimpin pro Barisan Nasional (BN), kerap membuat laporan polis terhadap pengkritik kerajaan semasa Datuk Seri Najib Razak menjadi perdana menteri.

Februari tahun lalu pula Ramesh didakwa di mahkamah kerana mengaitkan hakim perbicaraan kes SRC International Sdn Bhd yang membabitkan Najib dengan Tun Dr Mahathir Mohamad.

Sebelum itu dia mendakwa hakim berkenaan, Mohd Nazlan Mohd Ghazali yang mempunyai pertalian kekeluargaan dengan Mahathir.

Author

Tun Puteh Wanti

View all posts

View all posts


‘Bayar balik pinjaman PTPTN ikut pendapatan, potongan gaji automatik menerusi LHDN’

PUTRAJAYA: Kaedah pembayaran balik pinjaman Perbadanan Tabung Pendidikan Tinggi Nasional (PTPTN) mengikut Income Contingent Loan (ICL) yang dilaksanakan secara pemotongan gaji automatik menerusi Lembaga Hasil Dalam Negeri (LHDNM) adalah cadangan yang praktikal dan tidak membebankan peminjam.

Perdana Menteri, Datuk Seri Anwar Ibrahim berkata, sehingga Mei lalu jumlah pinjaman PTPTN yang masih belum dibayar berjumlah RM66.9 bilion.

Beliau berkata, perkara ini menjadi antara cabaran terbesar kerajaan bagi menjamin pendidikan secara berterusan, sekali gus membolehkan lebih ramai rakyat yang berdepan kesukaran dapat menyambung pengajian ke peringkat lebih tinggi.

Katanya, dengan kadar bayaran balik pinjaman amat rendah, kerajaan bimbang dengan kelestarian PTPTN untuk jangka panjang.

“Sekiranya jumlah pinjaman ini dibayar, ia boleh membiayai kira-kira 2.5 juta pelajar baharu,” katanya dalam ucapan dibacakan Timbalan Perdana Menteri, Datuk Seri Fadillah Yusof pada Majlis Hari Terbuka Pendidikan Tinggi Negara di Kementerian Pengajian Tinggi (KPT) di sini, hari ini.

Turut hadir, Menteri PendidikanTinggi, Datuk Seri Mohamed Khaled Nordin dan Timbalannya, Mohammad Yusof Apdal.

Sebelum ini, Jawatankuasa Menyemak dan Mengkaji Semula Dasar Pendidikan Tinggi Nasional (NRC) mencadangkan kaedah ICL ini diperkenalkan bagi pembayaran balik pinjaman PTPTN.

Media sebelum ini melaporkan, kerajaan memberikan diskaun bayaran balik pinjaman PTPTN bermula 14 Oktober hingga 31 Mac 2024.

Diskaun sebanyak 10 peratus akan diberikan ke atas baki hutang untuk penyelesaian penuh pinjaman, selain memberikan 10 peratus untuk bayaran sekurang-kurangnya 50 peratus daripada baki hutang dalam sekali bayaran.

Selain itu, diskaun 15 peratus diberikan untuk bayaran secara potongan gaji atau debit terus berjadual.

Anwar berkata, pemotongan gaji secara ICL ini tidak membebankan peminjam dan menyediakan insentif kepada individu dan majikan bagi membuat pembayaran balik.

Katanya, ia juga akan menggalakkan lebih ramai peminjam melaksanakan tanggungjawab sivik mereka kepada anak bangsa yang ingin menyambung pengajian tetapi tidak berkemampuan.

Sementara itu Mohamed Khaled berkata, sepanjang tiga bulan berakhir Julai lalu, seramai 200 peserta mewakili 115 organisasi terbabit dalam pasukan NRC mengadakan proses semakan membabitkan penelitian ke atas pelbagai akta dan kerangka perundangan, kertas dasar, pelan strategik serta garis panduan berkaitan pendidikan tinggi.

Katanya, sebanyak 874 isu dikenal pasti pada peringkat awal dan selepas diteliti serta diperhalusi, sebanyak 58 cadangan penambahbaikan utama dibentangkan kepada kementerian.

“Semua saranan ini masih belum dimuktamadkan,” katanya. – Berita Harian

Author

Media Variasi

View all posts

View all posts


KPDN edar ‘Food Bank’ ke kawasan terjejas banjir

KUALA TERENGGANU: Kementerian Perdagangan Dalam Negeri dan Kos Sara Hidup (KPDN) akan segera menghantar bantuan ‘food bank’ kepada penduduk di negeri terjejas banjir terutama di Johor.

Menterinya, Datuk Seri Salahuddin Ayub berkata, kementerian setakat ini memfokuskan pengedaran makanan sedia masak dan makanan kering ke pusat pemindahan sementara (PPS) di kawasan teruk terjejas seperti di Kluang dan Segamat.

“Saya telah mengarahkan supaya bantuan makanan melalui ‘food bank’ ini dapat segera dihantar ke destinasi terjejas. Jadi jangan risau kerana bekalan akan sentiasa mencukupi. Saya yakin bukan setakat KPDN malah JKM (Jabatan Kebajikan Masyarakat) dan pihak-pihak lain seperti kerajaan negeri juga akan sediakan makanan,” katanya.

Beliau berkata demikian kepada pemberita selepas merasmikan Menu Rahmah dan Penyerahan Sumbangan Bakul Rahmah di Restoran Infaq, di Wakaf Tok Pelam di sini hari ini.

Salahuddin berkata, kementerian juga akan bekerjasama dengan pihak berkuasa dan agensi penyelamat di kawasan terjejas bagi memastikan bekalan makanan akan sampai kepada mangsa termasuk di lokasi yang sukar diakses.

Berdasarkan portal Info Bencana JKM, Johor merupakan negeri yang paling teruk terjejas akibat banjir dengan jumlah mangsa melebihi 7,000 orang daripada lebih 2,000 keluarga, setakat ini.

Sementara itu Salahuddin berkata, setakat ini sebanyak 1,142 premis makanan telah menyertai inisiatif Menu Rahmah di seluruh negara.

“KPDN menyeru lebih ramai lagi pemain industri khususnya industri restoran dan makanan supaya dapat bersama-sama berganding bahu dengan kerajaan untuk menjayakan aspirasi ini bagi meringankan kos sara hidup rakyat,” katanya.

Terdahulu pada program berasingan, Salahuddin berkata, KPDN berharap kadar bayaran sewa tapak premis di bazar Ramadan pada tahun ini dapat dikurangkan bagi membolehkan para peniaga menjual makanan dan minuman dengan lebih murah atau pada harga ‘Rahmah’.

Katanya, pihaknya akan berbincang dengan Kementerian Pembangunan Kerajaan Tempatan (KPKT) bagi menjayakan inisiatif Bazar Ramadan Rahmah tersebut.

“Setakat ini DBKL (Dewan Bandaraya Kuala Lumpur) dan Majlis Bandaraya Ipoh antara yang terawal menawarkan tempat untuk kami adakan jualan Bazar Ramadan Rahmah. Kami juga akan kenal pasti lokasi berpotensi lain di seluruh negara,” katanya kepada pemberita selepas merasmikan Program Jualan Rahmah di pasar raya Sabasun HyperRuncit di Bukit Kecil, di sini hari ini. – BERNAMA


Zahid kata MN kerjasama ‘dangkal’, Hadi kata bukan pandangan akar umbi

ALOR SETAR: Kenyataan Datuk Seri Dr Ahmad Zahid Hamidi bahawa kerjasama UMNO dan PAS melalui Muafakat Nasional (MN) bersifat ‘dangkal’, tidak menggambarkan pandangan keseluruhan parti dan akar umbi UMNO, kata Presiden PAS Tan Sri Abdul Hadi Awang.

Abdul Hadi berkata justeru PAS masih berpegang kepada perjanjian asal muafakat tersebut dan menganggap kerjasama MN masih wujud.

“Saya harap itu kenyataan pimpinan UMNO dan bukan ahli-ahli UMNO, bukan akar umbi, dalam UMNO bukan ada presiden sahaja, ada MT (Majlis Tertinggi), ada naib presiden, ada bahagian-bahagian dia, itu pandangan presiden sahaja,” katanya kepada pemberita selepas merasmikan Muktamar Tahunan PAS ke-68 di sini hari ini.

Beliau berkata demikian apabila ditanya mengenai kenyataan Presiden UMNO, Ahmad Zahid yang dimuat naik dalam Facebook rasminya menyatakan UMNO perlu bergerak ke depan memandangkan PAS hanya menawarkan kerjasama politik yang disifatkan ‘dangkal’ dalam MN.

Justeru Abdul Hadi tidak menolak kemungkinan adanya kerjasama dengan UMNO pada Pilihan Raya Umum ke-15 (PRU15) melalui platform MN berpegang kepada prinsip politik itu bersifat dinamik.

Ditanya mengenai adakah PAS telah dipanggil oleh Perdana Menteri Datuk Seri Ismail Sabri Yaakob untuk berbincang mengenai pembubaran Parlimen untuk memberi laluan bagi PRU15, Abdul Hadi berkata:

“Setakat ini tiada, sepatutnya panggil (PAS) dan bincang, sebab kita dalam kerajaan, dalam Kabinet, sebarang pembubaran kena ada persetujuan semua (dalam Kabinet),” katanya. – BERNAMA


Penjawat awam Selangor dapat bantuan khas dua bulan setengah gaji

CYBERJAYA: Kerajaan Selangor mengumumkan Bantuan Khas Kewangan (BKK) tahun 2022 kepada semua anggota berkelayakan dan berkhidmat di bawah pentadbiran kerajaan negeri sebanyak dua bulan setengah.

Menteri Besar Selangor, Datuk Seri Amirudin Shari berkata, pemberian BKK kali pertama minimum sebanyak RM1,000 itu telah dilaksanakan menerusi insentif khas Rahmah Ramadan 2022 sempena Hari Raya Aidilfitri lalu.

Menurutnya, pemberian BKK kali kedua iaitu insentif satu bulan gaji minimum RM1,000.00 dengan anggaran implikasi kewangan sebanyak RM37.63 juta akan dibayar pada 29 Disember depan.

Perkara itu diumum beliau ketika berucap dalam Pembentangan Bajet 2023 semasa Sidang Dewan Undangan Negeri (DUN) Selangor, pada Jumaat.

Tambah Amirudin, BKK kali ketiga pula iaitu insentif sebanyak setengah bulan gaji minimum RM1,000 pula akan dibayar pada Februari tahun depan.

“Pemberian BKK ini bagi meringankan beban penjawat menampung persiapan persekolahan sesi 2023/2024 yang akan bermula pada pertengahan Mac tahun depan.

“Pemberian BKK ini dilaksanakan berdasarkan terma dan syarat anggota yang berkelayakan dalam garis panduan pemberian BKK yang akan dikeluarkan oleh Bahagian Pembangunan Sumber Manusia (BPSM),” ujarnya seperti dilapor Sinar Harian.

Author

Diyana Rahip

View all posts

View all posts


Peti undi dengan bendera Malaysia hiasi laman utama Google Malaysia pada hari mengundi

KUALA LUMPUR: Ikon peti undi pilihan raya dengan bendera Malaysia menghiasi paparan di laman utama Google Malaysia, semasa seluruh negara hari ini dilanda ‘demam’ pilihan raya, bagi Pilihan Raya Umum ke-15 (PRU15).

Pengunjung ke google.com hari ini akan melihat paparan peti undi dengan bendera Malaysia, Jalur Gemilang, ditempatkan di tengah perkataan Google, dan apabila paparan peti undi itu diklik, ia akan memaparkan penjelasan mengenainya.

“Pilihan raya umum Malaysia 2022, secara rasminya merupakan pilihan raya umum Malaysia ke-15, dijadualkan berlangsung pada 19 November 2022 untuk memilih Ahli Dewan Rakyat di Parlimen Malaysia ke-15. Sebanyak 221 kerusi di Dewan Rakyat akan dipertandingkan semasa pilihan raya,” menurut kenyataan penjelasan itu.

Malaysia mempunyai 222 kawasan parlimen, dan Suruhanjaya Pilihan Raya (SPR) menetapkan pilihan raya bagi kerusi Parlimen Padang Serai diadakan pada 7 Dis berikutan kematian penyandangnya merangkap calon Pakatan Harapan (PH-PKR) M. Karupaiya Rabu lepas.

Lebih 20 juta pengundi berdaftar akan mengundi pada PRU15 hari ini untuk memilih wakil rakyat bagi kawasan masing-masing bagi tempoh lima tahun akan datang.

Turut berlangsung hari ini ialah pengundian bagi pilihan raya kecil DUN Bugaya di Sabah, yang ditangguhkan berikutan pengisytiharan darurat bagi membendung pandemik COVID-19.

Pusat mengundi di Semenanjung Malaysia akan dibuka mulai 8 pagi, manakala di Sabah, Sarawak serta Wilayah Persekutuan Labuan bermula pukul 7.30 pagi; dan pusat mengundi di semenanjung ditutup secara berperingkat antara 12 tengah hari dan 6 petang. – BERNAMA


Boikot tidak hapus isu Islamofobia yang membarah

JIKA rumah anda tiada elektrik sebab dipotong TNB, jangan marahkan TNB tetapi marahkan orang yang tak bayar bil elektrik.

Jika rumah anda dibakar (terbakar) jangan marahkan bomba lambat sampai tetapi marahkan orang yang bakar rumah anda.

Itu adalah analogi contoh perbandingan mengenai fobia terhadap Islam, punca wujudnya Islamofobia.

Islamofobia ini dikatakan berpunca setelah wujudnya pihak, gerakan, pertubuhan yang kononnya mengaku Islam, ekstremis agama, berjihad hendak menegakkan negara Islam tetapi melakukan perkara-perkara yang sebenarnya bertentangan dengan ajaran Islam mengikut kitab al-Quran.

Fenomena fobia terhadap Islam semakin lama dilihat semakin serius semakin membahayakan semakin menimbulkan porak-peranda, menimbulkan kekacauan, permusuhan, pergaduhan, pembunuhan dan sebagainya.

Jangan marahkan mereka tetapi marahkan siapa yang menyebabkan mereka fobia itu.

Sehingga hari ini tidak ada pihak yang benar-benar berjaya menjelaskan punca kebencian melampau terhadap Islam ini.

Jauh sekali untuk menjernihkan keadaan, membetulkan yang tidak betul dan menghalang menyekatnya daripada terus merebak.

Ketika ini pun sudah dapat dilihat dengan jelas bahawa tidak ramai yang benar-benar mengamalkan ajaran al-Quran. Mudahnya disebut ajaran Islam sebenar.

Berbagai topeng agama digunakan bagi kepentingan masing-masing, sehingga digelar penunggang agama.

Golongan penunggang agama inilah yang menambahkan kekeliruan, kecelaruan bukan sahaja kepada orang Islam sendiri malah lebih teruk kepada yang bukan Islam.

Akibatnya, semua perlakuan keburukan, kejahatan, jenayah oleh sesiapa yang bertopengkan Islam akan ditudingkan dan diletakkan ke atas nama Islam.

Tindakan pengganas atau teroris agama mengebom membunuh di sana sini atas nama jihad agama, atas nama nak menegakkan negara Islam sudah menjadi berita yang biasa didengar.

Semuanya memberikan gambaran dan imej yang buruk, yang salah terhadap Islam.

Persepsi dan serangan negatif terhadap Islam oleh bukan Islam terlalu banyak di internet contohnya dari Christian Prince, malangnya tiada yang menjawabnya, menangkisnya, menghalangnya atau melawan balik.

Terbaru, tindakan seorang lelaki warga Denmark yang membakar al-Quran di Sweden beberapa hari lalu adalah contoh Islamofobia.

Kejadian berlaku di luar negara, negara yang dikatakan sebagai negara kafir, negara di luar kawalan kita.

Ada yang berpendapat tidak berbaloi menghukum syarikat tidak berkaitan atau satu negara hanya semata-mata dek perbuatan seorang lelaki yang dilihat kurang waras yang membangkitkan kemarahan ramai.

Ibarat marahkan nyamuk kelambu dibakar, beberapa pihak menyarankan untuk memboikot produk Sweden.

Kaedah boikot sebenarnya diperkenalkan oleh Captain Charles Boycott dari Ireland sekitar tahun 1880 yang kemudian diciplak oleh Yusof al Qaradawi.

Tindakan ini akan memberi kesan negatif kepada ekonomi negara-negara Islam, permusuhan dan Islamofobia yang berpanjangan.

Orang-orang Islam di Sweden akan menjadi mangsa, hubungan dua-hala antarabangsa turut terjejas, orang Islam yang berkerja di syarikat milik Sweden akan hilang pekerjaan.

Bagaimana jika Eropah mengenakan sekatan ekonomi ke atas semua negara Arab sebab boikot?

Sewajarnya OIC mengenakan satu SOP berkenaan pembekalan mushaf di negara bukan Islam bagi mengelakkan perkara sama berulang.

Ugut boikot tidak menyelesaikan masalah, malah tidak menyelesaikan isu Islamofobia yang telah merebak bak barah ke seluruh dunia ini.

Ia boleh membawa kepada peperangan dan permusuhan yang tiada kesudahan.

Hanya penjelasan berterusan mengenai segala salah anggap mengenai Islam sahaja yang mampu menghapuskan Islamofobia.

Penjelasan ini bukan sahaja kepada negara-negara bukan Islam tetapi keutamaan adalah kepada negara-negara Islam.

Jika bukan orang atau negara Islam yang mesti membetulkannya, menjelaskannya, siapa lagi?

*Tulisan di atas adalah pendapat peribadi penulis dan tidak melambangkan pendirian MEDIA VARIASI

Author

Tun Puteh Wanti

View all posts

View all posts


Lelaki mabuk, positif ganja langgar dua kenderaan ditahan

JOHOR BAHRU: Seorang lelaki dipercayai memandu dalam keadaan mabuk, ditahan selepas melanggar dua kenderaan di Jalan Budiman 2, Taman Sungai Mas dekat Kulai, malam tadi.

Ketua Polis Daerah Kulai, Supt Tok Beng Yeow berkata, dalam kejadian kira-kira 8.15 malam, individu berusia 51 tahun dan memandu Proton Saga itu ditahan di lokasi kejadian.

Beliau berkata lelaki itu melanggar bahagian belakang dua kereta jenis Proton Persona, namun kemalangan itu tidak melibatkan sebarang kecederaan.

“Pada awalnya, anggota polis peronda MPV menerima maklumat mengenai individu itu yang ditangkap oleh orang awam berikutan kemalangan terbabit.

“Sebaik tiba di lokasi kejadian, didapati individu itu disyaki dalam keadaan mabuk dan hasil siasatan mendapati dia telah melanggar bahagian belakang sebelah kanan dua buah kereta yang ketika itu berhenti di persimpangan jalan,” katanya menerusi kenyataan, hari ini.

Beliau berkata suspek positif ganja dan mempunyai rekod jenayah.

Kes disiasat mengikut Seksyen 45 Akta Pengangkutan Jalan 1987 dan Seksyen 15 (1) (a) Akta Dadah Berbahaya 1952. – BERNAMA


Bekalan makanan makin kurang di Gaza – Nurul Ain

SHAH ALAM: Seorang rakyat Malaysia di Gaza, Palestin, Nurul Ain Haron, 37, mengakui berdepan kesukaran dan bimbang kerana bekalan makanan semakin berkurangan.

Nurul Ain berkata, dia dan suami warganegara Palestin, Mohamed Adan Shaat, 33, sering turun padang mengagihkan bantuan dari segi makanan, selimut, ubat-ubatan serta mainan untuk kanak-kanak hasil sumbangan orang ramai.

Bagaimanapun, menurutnya, bekalan makanan tersebut menyusut hari demi hari dan stok tidak mencukupi.

“Bantuan masih diteruskan, sesuatu amat menggusarkan saya dan suami, bekalan makin kurang dan banyak yang tak ada stok,” katanya menerusi hantaran di TikTok pada Sabtu.

Sebelum ini, media melaporkan, keadaan terkini Nurul Ain di wilayah bergolak terbabit disifatkan semakin tenat kerana masih tiada bekalan elektrik dan air bersih meskipun sudah memasuki hari ke-28 situasi menjadi tegang akibat serangan bertalu-talu tentera Israel.

Individu berasal dari Keramat itu memaklumkan, setiap hari dia akan menjamah juadah Taboon, sejenis roti nipis iaitu makanan tradisi masyarakat Gaza.

Tambah Nurul Ain, penduduk tempatan mengakui tetap bersyukur walaupun perlu tidur di tepi jalan akibat rumah musnah dibom, namun terdapat juga segelintir daripadanya yang terpaksa memecah masuk pasar raya kerana kelaparan.

“Mereka yang menumpang di sekolah juga tidak terkecuali daripada menjadi sasaran bom rejim Zionis, malah pesakit di hospital turut menjadi mangsa sehinggakan tiada tempat selamat lagi di Gaza,” ujarnya. – Sinar Harian

Author

Media Variasi

View all posts

View all posts


Kecoh antara penyokong Perak FC, Selangor FC, empat lelaki ditahan

IPOH: Polis menahan empat lelaki warga tempatan berusia dalam lingkungan 18 hingga 26 tahun dalam kekecohan yang berlaku antara penyokong pasukan bola sepak Perak FC dan Selangor FC di Stadium Perak di sini, semalam.

Ketua Polis Daerah Ipoh ACP Yahaya Hassan dalam kenyataan hari ini berkata, polis mengesahkan kejadian, itu berlaku pada pukul 9.17 malam setelah pihaknya mengesan satu video tular memaparkan berlakunya kekecohan tersebut menerusi aplikasi WhatsApp.

“Ujian saringan air kencing terhadap seorang daripada tahanan mendapati positif dadah jenis TFC (ganja),” katanya menambah keadaan kekecohan dapat dikawal pasukan polis bertugas di lokasi kejadian.

Yahaya berkata kesemua tahanan akan dibawa ke Mahkamah Majistret Ipoh hari ini untuk permohonan reman dan kes disiasat di bawah Seksyen 147 Kanun Keseksaan.

Justeru, beliau menyeru orang awam yang menyaksikan atau mempunyai sebarang maklumat (video atau gambar) mengenai kejadian itu supaya menghubungi Pegawai Penyiasat Kanan Jenayah Ibu Pejabat Polis Daerah Ipoh, ASP Chua Sze Yuan di talian 012-6195312 untuk membantu siasatan.

Media melaporkan perlawanan Liga Super antara Perak FC menentang Selangor FC di Stadium Perak malam tadi dicemari insiden pergaduhan membabitkan penyokong dua pasukan itu. – BERNAMA


Bayi 3 bulan maut, bapa didenda RM10,000

KUALA LUMPUR: Seorang bapa didenda RM10,000 oleh Mahkamah Sesyen Kuala Lumpur hari ini, atas kecuaian yang menyebabkan kematian bayinya berusia tiga bulan pada awal bulan lalu.

Hakim Siti Aminah Ghazali menjatuhkan hukuman itu terhadap Amirul Hakim Muhamad Fadzil, 27, selepas tertuduh mengekalkan pengakuan salah terhadap pertuduhan yang disabitkan ke atasnya.

Pada masa sama, tertuduh yang tidak diwakili peguam turut dikenakan bon berkelakuan baik selama dua tahun dengan seorang penjamin tanpa cagaran RM5,000.

Tertuduh turut diperintah menjalani khidmat masyarakat 120 jam bermula hari ini, lapor Kosmo pada Selasa.

Mengikut pertuduhan, Amirul Hakim didakwa cuai sehingga menyebabkan kematian bayi lelakinya akibat kecederaan pada kepala, di sebuah rumah pangsapuri di Gombak, pukul 4.15 petang pada 3 Januari lalu.

Kesalahan tertuduh dikemukakan mengikut Seksyen 31(1)(a) Akta Kanak-Kanak 2001 yang membawa hukuman denda tidak lebih RM50,000 atau penjara maksimum 20 tahun atau kedua-duanya, jika sabit kesalahan.

Semasa prosiding, pendakwaan dikendalikan oleh Timbalan Pendakwa Raya, Wan Ahmad Hakimi Wan Ahmad Jaafar.

Author

Diyana Rahip

View all posts

View all posts


PM ucap tahniah Aaron-Wooi Yik juara pertama Malaysia Kejohanan Badminton Dunia

KUALA LUMPUR: Perdana Menteri Datuk Seri Ismail Sabri Yaakob mengucapkan tahniah kepada beregu lelaki utama negara, Aaron Chia-Soh Wooi Yik kerana berjaya melakar sejarah baharu sukan negara selepas menjuarai Kejohanan Badminton Dunia 2022 di Tokyo, Jepun hari ini.

Ismail Sabri berkata kejayaan itu merupakan hadiah yang cukup bermakna buat negara sempena Hari Kebangsaan 2022, tidak lama lagi.

“Satu lakaran sejarah baharu buat sukan badminton negara.Tahniah Aaron Chia dan Soh Wooi Yik kerana muncul sebagai pemain badminton negara yang pertama memenangi Kejohanan Badminton Dunia,” kata Perdana Menteri menerusi catatan di laman sosial Facebook rasminya, hari ini.

Pada aksi final berlangsung di Tokyo Metropolitan Gymnasium itu, pasangan beregu yang diberi julukan “The Daddies” itu menundukkan bekas juara dunia tiga kali dari Indonesia Mohammad Ahsan-Hendra Setiawan, 21-19, 21-14 dalam tempoh 40 minit. – BERNAMA


Kejohanan Muay Thai di Malaysia bakal raih RM50 juta

KUALA LUMPUR: Malaysia dijangka menerima pulangan keuntungan berjumlah RM50juta menerusi penganjuran Kejohanan Muay Thai Remaja Dunia IFMA 2022.

Malaysia terpilih sebagai tuan rumah menerima kehadiran 3,500 delegasi atlet serta pegawai pada kejohanan yang bermula semalam sehingga 21 Ogos.

Setiausaha Agung Persatuan Muay Thai Malaysia, Dr. John Mohd. Abdul Rahim memberitahu, selepas Malaysia membuka sempadan, ini adalah acara terbesar di adakan
di Pusat Konvensyen Sunway Pyramid.

“Menerusi penganjuran ini, kita jangka akan mendapat pulangan hasil sebanyak RM50 juta.

“Sejumlah delegasi 3,500 itu, mereka akan melancong ke seluruh negara selepas kejohanan dan ia memberi manfaat mepada negara dalam sektor ekonomi” katanya.

Penganjuran kejohanan dua tahum sekali itu mempertandingkan 200 kategori membabitkan penyertaan peserta berumur 8 hingga 17 tahun.

Remaja Dunia IFMA dianggap medan untuk atlet remaja negara mengembangkan bakat bersaing dengan pencabar di peringkat tertinggi.

Author

Tun Puteh Wanti

View all posts

View all posts


Dua remaja maut dirempuh Mercedes-Benz lawan arus

ISKANDAR PUTERI: Dua remaja meninggal dunia selepas kereta Honda Jazz dinaiki dirempuh sebuah kereta Mercedes-Benz yang melanggar arus di Kilometer 6.4 Jalan Ismail Sultan di sini, pada Khamis.

Kejadian pada jam 4.20 pagi itu mengakibatkan pemandu dan penumpang Honda Jazz, Giggs Tan Ka Qing dan Ong Wan Ling masing-masing berusia 19 tahun meninggal dunia di tempat kejadian.

Ketua Polis Daerah Iskandar Puteri, Asisten Komisioner Rahmat Ariffin berkata, siasatan mendapati kejadian berlaku selepas pemandu Mercedes-Benz tersebut memandu melawan arus sebelum melanggar Honda Jazz berkenaan.

“Akibatnya pemandu dan penumpang Honda Jazz tersebut maut.

“Pihak polis telah mengambil sampel darah pemandu Mercedes-Benz tersebut bagi tujuan ujian kandungan alkohol atau dadah,” katanya dalam satu kenyataan pada Khamis.

Sementara itu, Komander Operasi dari Balai Bomba dan Penyelamat (BBP) Iskandar Puteri, Pegawai Bomba Kanan II Hairulnizam Mohd Noh berkata, seramai 20 anggota dengan dua jentera Fire Rescue Tender (FRT), satu Unit Bantuan Perkhidmatan Kecemasan (EMRS) serta tiga unit Rapid Intervention Motorcycle (RIM) dari BBP Iskandar Puteri dan BBP Larkin dihantar ke tempat kejadian.

“Kemalangan mengakibatkan seorang lelaki dan seorang wanita dalam Honda Jazz maut manakala seorang lagi lelaki dalam Mercedes-Benz cedera parah,” katanya.

Katanya, mangsa yang cedera dihantar ke hospital untuk rawatan kecemasan.

Tambah beliau, operasi selesai pada jam 6.27 pagi. – Sinar Harian

Author

Media Variasi

View all posts

View all posts


Gerakan terbuka MUDA sertai PN

SUBANG JAYA: Parti Gerakan Rakyat Malaysia (Gerakan) mengalu-alukan penyertaan Parti Ikatan Demokratik Malaysia (MUDA) dalam gabungan Perikatan Nasional (PN).

Presiden Gerakan, Datuk Dr Dominic Lau berkata, perkara itu akan diusulkan pada Mesyuarat Tertinggi PN akan datang.

Lau berkata, beliau melihat aspirasi dan agenda yang dibawa MUDA selari dengan PN yang antirasuah, selain percaya dua wakil rakyat parti itu tidak wajar diminta melepaskan kerusi Parlimen dan Dewan Undangan Negeri (DUN) disandang masing-masing kerana berpegang kepada prinsip parti mereka.

“Pendirian Gerakan ialah kita mengalu-alukan MUDA menyertai PN, tetapi kita ada prosedur bahawa komponen parti atau pertubuhan yang ingin bersama-sama PN harus mendapatkan persetujuan dan melalui peringkat Majlis Tertinggi.

“Gerakan berpendapat, MUDA boleh bersama-sama dengan PN bukan sahaja di blok pembangkang, malah boleh dimasukkan sebagai komponen parti atau sekutu atau ‘Friends of PN’ kerana objektif kita sama iaitu antirasuah,” katanya seperti dilapor Berita Harian.

Ahad lalu, Ahli Parlimen Muar, Syed Saddiq Syed Abdul Rahman secara rasmi mengumumkan keluar daripada Kerajaan Perpaduan untuk menjadi pembangkang sebagai kuasa ketiga.

Keputusan itu dibuat sebagai protes keputusan melepas tanpa membebaskan (DNAA) Presiden UMNO, Datuk Seri Dr Ahmad Zahid Hamidi daripada 47 pertuduhan berkait Yayasan Akalbudi.

Lau yang juga Timbalan Pengerusi PN berkata, setakat ini belum ada perbincangan rasmi diadakan bersama MUDA berhubung cadangan itu.

“Ketika memang kita nyatakan penerimaan MUDA sebagai pembangkang dan kita ada berjumpa di Parlimen tetapi belum bincang secara formal respons (Syed Saddiq) senyum nampak positiflah,” katanya.

Lau turut berpendapat, keputusan dibuat Syed Saddiq sebagai petanda baik dalam menafikan majoriti dua pertiga Kerajaan Perpaduan ketika ini.

“Ini sekali gus memperkukuhkan suara pembangkang di Parlimen dan kita akan teruskan peranan sebagai pembangkang dengan lebih efektif dan memantau kerajaan dengan lebih baik,” katanya.

Author

Fazleen Safina Abd Jamil

View all posts

View all posts


Malaysia Madani bukan sesuatu yang baharu, namun cukup lama dinantikan rakyat – Zahid

PUTRAJAYA: Masyarakat Malaysia Madani bukan sesuatu yang baru dan bukan hanya berbentuk satu idealisme dan tugu baharu untuk meninggalkan dasar-dasar yang lama, kata Timbalan Perdana Menteri, Datuk Seri Ahmad Zahid Hamidi.

Menteri Kemajuan Desa dan Wilayah itu berkata, idealisme ini mesti diterjemahkan kepada dasar yang sedia ada dan modifikasi dasar-dasar kerajaan yang ada, serta yang lebih penting ialah soal implementasi daripada idealisme seorang pemimpin.

Menurut Ahli Parlimen Bagan Datuk itu, Perdana Menteri, Datuk Seri Anwar Ibrahim juga telah lama melontarkan pandangan mengenai masyarakat Madani sejak dari sebelum beliau memegang jawatan tersebut.

“Apabila Allah mentakdirkan beliau menjadi nakhoda kepada kerajaan yang ada, tentunya kerajaan yang diketuai beliau dan dokongan daripada pelbagai parti, harus memberikan penghayatan terhadap pelaksanaan dan juga ‘follow through’ kepada pelaksanaan berkenaan.

“Akhirnya kita lihat bahawa masyarakat harus digarisbawahkan dengan penuh kesejahteraan, maka ukuran kesejahteraan itu lah yang disebutkan beliau dalam ucapan ulung tadi memperlihatkan bahawa akhirnya keterangkuman dari pelbagai kumpulan masyarakat, bangsa, agama, bahasa dan juga wilayah.

“Ini merupakan satu pendekatan baharu yang pada khidmat saya cukup lama ditunggu oleh masyarakat yang selama ini mungkin memperolehi bantuan daripada kerajaan dalam apa bentuk pun supaya bantuan-bantuan ini biarpun diteruskan, namun harus ada nilai kerohanian bagi menjadikan masyarakat itu dipertingkatkan taraf hidupnya dan merasa tidak dipinggirkan,” katanya.

Beliau berkata demikian ketika diminta pihak media untuk mengulas mengenai amanat yang disampaikan Anwar sempena Wacana Membangun Negara Madani di Pusat Konvensyen Antarabangsa Putrajaya (PICC) pada Khamis.

Tegasnya, Malaysia Madani adalah sesuatu yang bukan baharu tetapi soal pelaksanaanya mesti dilakukan dengan minda Madani seperti yang disebutkan Anwar.

Author

Faridah Amiratul

View all posts

View all posts


KKM sasar pendaftaran produk Cannabidiol menjelang 2023

KUALA LUMPUR: Kementerian Kesihatan (KKM) menyasarkan pendaftaran beberapa produk asas kanabis, Cannabidiol (CBD) menjelang 2023.

Menterinya Khairy Jamaluddin berkata, kerangka bagi pendaftaran produk CBD bakal diperoleh tahun ini dan selepas itu Bahagian Regulatori Farmasi Negara (NPRA) akan menilai proposal tersebut.

“Saya sasarkan tahun hadapan kami boleh mula mendaftar beberapa produk CBD, tetapi yang penting bukan hanya produk itu sendiri, kena tengok kesahihan data produk dari segi keselamatan dan keberkesanan produk tersebut untuk penyakit tertentu.

“(Selain itu) pendidikan dan pendedahan saintifik perlu diberikan kepada pegawai perubatan di Malaysia,” katanya kepada pemberita di sini hari ini.

Beliau berkata demikian selepas majlis pelancaran laporan ‘How Do Malaysians Really Feel About Drugs?’ yang dihasilkan institusi penyelidikan The Centre, diasaskan bersama Khairy yang telah menjalankan tinjauan di seluruh negara terhadap 500 orang dewasa pada April 2022.

Dalam pada itu, Khairy menekankan penggunaan CBD hanya melalui preskripsi, bukan untuk kegunaan dan perubatan sendiri dan tidak sama sekali bagi penggunaan rekreasi.

“Apabila kita bawa masuk CBD, ia tidak boleh dibeli melalui kaunter farmasi, ia mesti preskripsi dan yang penting bila sudah ada produk itu di sini, doktor tahu bagaimana hendak memberi preskripsi,”  katanya.

Beliau berkata perkara itu akan mengambil sedikit masa selain KKM mengambil pendekatan berhati-hati, serta melihat kepada amalan antarabangsa dan data saintifik berkenaan penggunaan produk CBD.

Khairy berkata KKM akan mula dengan penelitian pendaftaran produk CBD yang dibuka secara umum, seterusnya ujian klinikal yang meliputi ujian terhadap manusia, dilaksanakan penyelidik di Malaysia tentang penggunaan CBD.

Beliau berkata KKM juga sedang mengadakan perbincangan dengan beberapa penyelidik dari Universiti Malaya untuk mereka melaksanakan ujian klinikal bagi penggunaan CBD bagi sesetengah penyakit kondisi medikal di Malaysia.

Kepada soalan bahawa dengan kelulusan kerangka CBD akan bermulanya penanaman kanabis di Malaysia, Khairy berkata ia bukan dalam masa terdekat.

“Penanaman (kanabis) ini kami tengok dahulu, langkah demi langkah. Langkah kami berhati-hati, mulakan dengan daftar beberapa produk (CBD) dahulu dan tengok penerimaan doktor, pesakit dan selepas itu sekiranya penerimaan tinggi, selamat dan berkesan barulah kami boleh memikirkan untuk penanaman,” katanya.

Khairy berkata ramai telah menghantar proposal untuk mengusahakan ladang kanabis tetapi Malaysia belum sampai ke tahap itu lagi. – BERNAMA